**КЫРГЫЗ РЕСПУБЛИКАСЫ**

**Жалал-абад облусу Кара-КӨл**

**шаар аймагынын**

**Кара-Көл шаардык кенеши**

**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**



**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**01.02.2017-ж № 4/2-7**

**« Кара-Көл шаардык кеңешинин туруктуу**

**комиссиялары жөнүндө»**

“Жергиликтүү өз алдынча башкаруу жөнүндө” Кыргыз Республикасынын Мыйзамынын 32-беренесине ылайык жана Кара-Көл шаардык кеңешинин Регламентинин 5-главасынын негизинде VII чакырылыштагы депутаттардын Кара-Көл шаардык кеңешинин кезектеги II сессиясы

**Токтом кылат:**

1. Депутаттардын Кара-Көл шаардык кеңешинде төрт туруктуу комиссия түзүлсүн жана туруктуу комиссиялардын сандык курамы жети кишиден бекитилсин.

2. Депутаттардын Кара-Көл шаардык кеңешинин туруктуу комиссияларынын шайланган төрагалары, төраганын орун басарлары тизмеге ылайык бекитилсин. ( тиркелет)

**Төрага: Уметов К.А.**

Шаардык кеңештин 2017-жылдын

01-февралындагы №4/2-7

токтому менен бекитилди.

**Кара-Көл шаардык кеңешинин бюджет, экономика жана финансы маселелери боюнча туруктуу комиссиясынын курамы:**

1. Чаргынов Адыл Камытбекович- туруктуу комиссиянын төрагасы

2.Азимжанова Лариза Мадалбековна – туруктуу комиссиянын төрагасынын орун басары

3.Абылов Рахматалы Алишерович –мүчө

4.Кызалаков Мирбек Шаршеналиевич - мүчө

5. Кыргызалиев Бакытбек Насерединович- мүчө

6. Молдомуров Толкунбек Темиркулович- мүчө

7. Толубаев Гулжигит Акимжанович- мүчө

**Кара-Көл шаардык кеңешинин мандат, регламент , этика , укуктук маселелери жана коомдук уюмдар, партиялар менен иштөө , идеология, дин иштери боюнча туруктуу комиссиясынын курамы:**

1.Өскөн уулу Калыбай– туруктуу комиссиянын төрагасы

2.Туйбаев Тимур Базарбекович – туруктуу комиссиянын төрагасынын орун басары

3. Каракожоев Темирлан Куржунбаевич - мүчө

4. Кармышов Тимурлан Апизканович - мүчө

5. Курманалиева Урбукан Токтоналиевна -мүчө

6. Мамырова Тинатин Осмоналиевна- мүчө

7. Матназарова Жибек Досбаевна - мүчө

**Кара-Көл шаардык кеңешинин социалдык маселелер ( саламаттыкты сактоо, билим берүү, экология,социалдык жардам, пенсиялык камсыздандыруу, спорт, туризм,маданият, жаштар жана балдар маселелери) боюнча туруктуу комиссиясынын курамы :**

1. Джуробаев Жениш Сатаралиевич - туруктуу комиссиянын төрагасы

2. Толубаева Зарипа Масалбековна - туруктуу комиссиянын төрагасынын орун басары

3. Атагараев Узакжан Мамадилдеевич - мүчө

4. Бопошов Заманбек - мүчө

5. Жардамов Садык Орозматович-мүчө

6. Карыпбаев Алмазбек Жээнбекович -мүчө

7. Эстебес уулу Тилек - мүчө

**Кара-Көл шаардык кеңешинин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссияcынын курамы :**

1.Тайчабаров Амангелди Ормонович - туруктуу комиссиянын төрагасы

2. Дуйшалиев Аскат Дуйшалиевич - туруктуу комиссиянын төрагасынын орун басары

3. Бабаканов Эркиналы - мүчө

4.Жанчаров Жаныбек Уркуналиевич - мүчө

5. Казыбеков Эрлан Нурланбекович- мүчө

6.Шаменов Жаныбек Аттокурович- мүчө

7.Чыныкбаев Нузарбек Бобубекович - мүчө

Шаардык кеңештин аппарат жетекчиси: Нурматова К.И.

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16.03. 2017-ж. № 5/3-7**

« Шаардык кеңештин 2017 –жылга карата

иш планы жөнүндө»

Депутаттардын Кара-Көл шаардык кеңешинин 2017- жылга карата иш планынын долбоорун талкуулап чыгып, шаардык кеңештин туруктуу комиссияларынын сунуштарын эске алып, Кара-Көл шаардык кеңешинин кезектеги III сессиясы

**Токтом кылат:**

1. Депутаттардын Кара-Көл шаардык кеңешинин 2017-жылга карата иш планы киргизилген өзгөртүүлөр менен кабыл алынсын. ( тиркелет)

Кара-Көл шаардык

кеңешинин төрагасы: К.А. Уметов

№1- тиркеме

Шаардык кеңештин 16.03.2017-жылдагы

III сессиясынын № 5 / 3-7-токтому

менен бекитилди

Кара-Көл шаардык кеңешинин 2017-жылга иш планы

|  |  |  |  |
| --- | --- | --- | --- |
| **№**  **п/п** | Каралуучу маселелер | Мөөнөтү | Аткаруучулар |
| **1** | Шаардык кеңештин 2017-жылга иш планы жөнүндө | 1 квартал | Шаардык кеңештин туруктуу комиссиялары, шаардык кеңештин аппараты |
| **2** | Шаардык кеңештин Регламенти жөнүндө | 1 квартал | Кара-Көл шаардык кеңешинин фракциялары, шаардык кеңештин мандат, регламент, этика жана укуктук маселелер боюнча туруктуу комиссиясы ,шаардык кеңештин аппараты |
| **3** | Кара-Көл шаардык кеңешинин депутаттарынын Депутаттык Этика Кодекси жөнүндө | 1 квартал | Кара-Көл шаардык кеңешинин фракциялары, шаардык кеңештин мандат, регламент, этика жана укуктук маселелер боюнча туруктуу комиссиясы ,шаардык кеңештин аппараты |
| 4 | Кара-Көл шаарын социалдык –экономикалык жактан өнүктүрүү жана калкты социалдык жактан коргоо программасынын 2016-жылда аткарылышы жөнүндө шаардын мэринин отчету | I квартал | Кара-Көл шаарынын мэриясы, шаардык кеңештин өндүрүш, курулуш жана турак –жай маселелери боюнча туруктуу комиссиясы, шаардык кеңештин бюджет, экономика жана финансы маселелери боюнча туруктуу комиссиясы шаардык кеңештин аппараты |
| 5 | Кара-Көл шаардык ММБнын 2016-жылда аткарган иштери боюнча отчету жөнүндө | I квартал | Мэр , муниципалдык менчик башкармалыгы ,шаардык кеңештин өндүрүш, курулуш, архитектура, турак жай, коммуналдык чарба, муниципалдык менчик жана жер маселелери боюнча туруктуу комиссиясы, ,шаардык кеңештин аппараты |
| 6 | Кара-Көл шаардык бюджеттин 2016-жылдагы такталган планын жана аткарылышын бекитүү жөнүндө | I квартал | Кыргыз Республикасынын Финансы министрлигинин Кара-Көл башкармалыгы, шаардык кеңештин бюджет, экономика жана финансы маселелери боюнча туруктуу комиссиясы, шаардык кеңештин аппараты |
| 7 | Шаардык бюджеттин 2016-жылдын жыйынтыгы менен бош калган жана үнөм каражаттарды каржылоо жөнүндө | I квартал | Шаардык мэрия , шаардык кеңештин бюджет, экономика жана финансы маселелери боюнча туруктуу комиссиясы, шаардык кеңештин аппараты |
| 8 | Кара-Көл шаарынын 2017-жылга шаардык бюджетинин түзүлүшү жана 2018-2019 жылдарга божомолу жөнүндө | I квартал | Кыргыз Республикасынын Финансы министрлигинин Кара-Көл башкармалыгы, шаардык кеңештин бюджет, экономика жана финансы маселелери боюнча туруктуу комиссиясы, шаардык кеңештин аппараты |
| 9 | Жазы-Кечүү аймактык башкармалыгынын жайыт пайдалануучулар бирикмесинин 2017-жылга иш планы жана бюджети жөнүндө | I квартал | Жазы –Кечүү аймактык башкармалыгынын жайыт комитети, шаардык кеңештин бюджет, экономика жана финансы маселелери боюнча туруктуу комиссиясы , шаардык кеңештин аппараты |
| 10 | Кара-Көл шаарынын мэринин 2017-2020-жылдарга Кара-Көл шаарын социалдык –экономикалык жактан өнүктүрүү жана калкты социалдык жактан коргоо программасын бекитүү жөнүндө | II квартал | Кара-Көл шаарынын мэриясы, шаардык кеңештин өндүрүш, курулуш жана турак –жай маселелери боюнча туруктуу комиссиясы, шаардык кеңештин бюджет, экономика жана финансы маселелери боюнча туруктуу комиссиясы, шаардык кеңештин аппараты |
| 11 | Кара-Көл шаарында жалпы ишембиликти өткөрүү, айлана –чөйрөнү иретке келтирүү(лоток, каналдарды тазалоо, таштандыларды алып чыгуу) шаарды көрктөндүрүү жана жашылдандыруу боюнча жарыяланган 3 айлык иш-чаранын жыйынтыгы жөнүндө мэриянын билдирүүсү жөнүндө | II квартал | Кара-Көл шаарынын мэриясы, муниципалдык менчик башкармалыгы, шаардык кеңештин өндүрүш, курулуш жана турак –жай маселелери боюнча туруктуу комиссиясы, шаардык кеңештин аппараты |
| 12 | Кара-Көл шаардык ички иштер бөлүмүнүн коомдук тартипти сактоо боюнча 2016-жылда, 2017-жылдын 6 айында аткарылып жаткан иштери боюнча маалыматы | II квартал | Кара-Көл шаардык ички иштер бөлүмү, шаардык кеңештин мандат, регламент, этика жана укуктук маселелер боюнча туруктуу комиссиясы ,шаардык кеңештин аппараты |
| 13 | Кара-Көл шаардык спорт комитетинин 2016-жылда жана 2017-жылдын 6 айында аткарган иштери жөнүндө отчету | II квартал | Спорт комитетинин башчысы, шаардык кеңештин социалдык маселелер боюнча туруктуу комиссиясы,шаардык кеңештин аппараты |
| 14 | Кара-Көл шаардык коомдук уюмдардын ( жаштар кенеши, аялдар кенеши, аксакалдар кенеши) 2016 –жылда , 2017-жылдын 6 айында аткарган иштери жөнүндө отчету | II квартал | Кара-Көл шаардык коомдук уюмдар, шаардык кеңештин мандат, регламент, этика жана укуктук маселелер боюнча туруктуу комиссиясы ,шаардык кеңештин аппараты |
| 15 | Кара-Көл шаарынын 2017-2018-жылга күзгү-кышкы мезгилге даярдыгы жөнүндө 1 вице- мэрдин маалыматы жөнүндө | III квартал | Кара-Көл шаарынын 1- вице мэри, КИКнын башчысы, шаардык кеңештин өндүрүш, курулуш жана турак жай маселелери боюнча туруктуу комиссиясы, Кара-Көл РЭТИ ,шаардык кеңештин аппараты |
| 16 | Кара-Көл шаардык жерге жайгаштыруу жана кыймылсыз мүлктү каттоо , шаар куруу жана архитектура башкармалыгынын, жер комиссиясынын 2016-жылда , 2017-жылдын 6 айында аткарып жаткан иштери жөнүндө маалыматы | III  квартал | Шаардык жерге жайгаштыруу жана кыймылсыз мүлктү каттоо башкармалыгы, шаар куруу жана архитектура башкармалыгы, жер комиссиясы , муниципалдык менчик башкармалыгы, шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери боюнча туруктуу комиссиясы, шаардык кеңештин аппараты, |
| 17 | Кара-Көл шаардык бюджеттин 2018-жылга долбоору боюнча коомдук угуу өткөрүү | IV квартал | Кыргыз Республикасынын Финансы министрлигинин Кара-Көл башкармалыгы, шаардык кеңештин бюджет, экономика жана финансы маселелери боюнча туруктуу комиссиясы, шаардык кеңештин аппараты |

Эскертме: өзүнүн актуалдуулугун жоготкон маселелер сессиянын күн тартибинен алынып салынат жана шаардык

кеңештин туруктуу комиссияларынын чечими менен сунушталган маселелер сессиянын күн тартибине киргизилет.

Шаардык кеңештин депутаттары, шаардык кеңештин аппараты шаарда болуп жаткан ар кандай иш –чараларга, ишембиликтерге активдүү катышат.

Шаардык кеңештин аппарат жетекчиси: К.И.Нурматова

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16.03.2017-ж. № 6/3-7**

« Кара-Көл шаар аймагынын Кара-Көл

шаардык кенешинин

Регламентин бекитүү жөнүндө»

Кара-Көл шаардык кенешинин Регламентинин долбоорун жана Кара-Көл шаардык кеңешинин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясынын сунушун угуп жана талкуулап чыгып, 7-чакырылыштагы Кара-Көл шаардык кеңешинин депутаттарынын III сессиясы

**Токтом кылат:**

1. Кара-Көл шаар аймагынын Кара-Көл шаардык кеңешинин Регламенти киргизилген өзгөртүүлөр, толуктоолор менен №1- тиркемеге ылайык бекитилсин . ( тиркелет)
2. Кара-Көл шаардык кеңешинин 15.01.2013-жылдагы № 1/1-6 токтому тиркемелери менен, 14.02.2013-жылдагы № 7/3-6 токтому тиркемелери менен күчүн жоготту деп табылсын.

Кара-Көл шаардык

кенешинин төрагасы: К.А. Уметов

№1- тиркеме

Шаардык кеңештин 16.03.2017-жылдагы

III сессиясынын № 6 / 3-7 токтому

менен бекитилди

**Депутаттардын Кара-Көл шаардык кеңешинин иштөө**

**Р Е Г Л А М Е Н Т И**

1. БӨЛҮМ. ЖАЛПЫ ЖОБОЛОР

1-Глава. Шаардык кеңеш

2-Глава. Шаардык кеңештин компетенциясы

II БӨЛҮМ. ШААРДЫК КЕҢЕШТИН СТРУКТУРАСЫ ЖАНА ОРГАНДАРЫ

3-Глава. Шаардык кеңештин төрагасы

4-Глава . Шаардык кеңештин төрагасынын орун басарлары

5-Глава. Шаардык кеңештин аппарат жетекчиси жана аппараты

6-Глава. Шаардык кеңештин туруктуу жана убактылуу комиссиялары

7-Глава. Депутаттык фракциялар

III БӨЛҮМ. ШААРДЫК КЕҢЕШТИН ЖАЛПЫ ИШТӨӨ ТАРТИБИ

8-Глава. Шаардык кеңештин биринчи сессиясы

9-Глава. Шаардык кеңештин иштөө планы

10-Глава. Маселени сессияга даярдоонун жана кароонун тартиби

11-Глава. Шаардык кеңештин сессиясын өткөрүүнүн тартиби

12-Глава. Шаардык кеңештин жыйынында катышуучулардын тартиби жана этикасы

13-Глава. Добуш берүүнүн жана чечим кабыл алуунун тартиби

14-Глава. Шаардык кеңештин сессияларынын жыйналыштарынын протоколу

15-Глава. Шаардык кеңештин ченемдик укуктук актылары

IV БӨЛҮМ. ШААРДЫК КЕҢЕШТИН РЕГЛАМЕНТИ

16-Глава. Шаардык кеңештин регламентин сактоого контролду жүзөгө ашыруу

тартиби жана аны бузгандыгы үчүн жоопкерчилик чаралар

17-Глава. Шаардык кеңештин Регламентине толуктоолорду, өзгөртүүлөрдү

киргизүүнүн тартиби

**1 БӨЛҮМ**

**ЖАЛПЫ ЖОБОЛОР**

**1-Глава**

**Депутаттардын Кара-Көл шаардык кеңеши**

1.1.Депутаттардын Кара-Көл шаардык кеңеши Кыргыз Республикасынын Конституциясына жана “Жергиликтүү өз алдынча башкаруу жөнүндө” Кыргыз Республикасынын Мыйзамына ылайык Кара-Көл шаарындагы жергиликтүү өз алдынча башкаруунун жогорку өкүлчүлүктүү органы болуп саналат.

Депутаттардын Кара-Көл шаардык кеңеши (мындан ары –шаардык кеңеш) жалпыга бирдей, тең жана тике шайлоо укугунун негизинде жашыруун добуш менен Кара- Көл шаарынын аймагында жашаган жарандар тарабынан пропорциялуу система боюнча саясий партиянын тизмеси менен 4 жылдык мөөнөткө шайланган жана сессия формасында иштеген 31 депутаттан турат.

1.2. Шаардык кеңеш Кыргыз Республикасынын мыйзамдары менен өздөрүнүн компетенциясына таандык кылынган маселелерди өз алдынча чечет, өзү кабыл алган чечимдердин аткарылышын камсыз кылат, кабыл алынган чечимдердин турмушка ашырылышына контролдук кылат жана юридикалык жак статусуна ээ.

Шаардык кеңеш өз алдынча мүлккө ээ, өзүнүн атынан мүлк алууга жана мүлктүк жана мүлктүк эмес укуктарды жүзөгө ашыра алат жана милдеттерди алып жүрөт, мөөрү, штампы жана жергиликтүү башкаруунун символикалары менен бланкасы, банк мекемелеринде эсептик жана башка счеттору бар.

1.3. Кыргыз Республикасынын мыйзамдарына каршы келбеген жана өз укуктарынын чегинде кабыл алынган шаардык кеңештин чечимдери өз алдынча башкаруунун кызмат адамдары, шаарда жашаган жарандар жана жарандыгы жок тараптар, менчигинин түрүнө карабастан шаардын аймагында жайгашкан бардык ишканалар, мекемелер, уюмдар тарабынан аткарылууга милдеттүү.

1.4.Шаардык кеңештин жана анын органдарынын ишинин тартиби Кыргыз Республикасынын Конституциясы, Кыргыз Республикасынын мыйзамдары жана башка укуктук ченемдик актылары, шаардын Уставы жана ушул Регламент менен аныкталат.

1.5. Шаардык кеңештин Регламенти шаардык кеңештин ыйгарым укуктарын жүзөгө ашыруунун тартибин, анын уюштуруу жана иштөө маселелерин, сессияны чакыруу жана өткөрүү тартибин, шаардык кеңештин органдарын түзүүнү белгилейт, ошондой эле анын контролдук ишинин тартибин жана жол-жоболорун аныктайт.

1.6.Жергиликтүү кеңештин иши мыйзамдуулук, коллегиялуулук, саясий көп түрдүүлүк жана көп партиялуулук, объективдүүлүк, депутаттардын маселелерди эркин талкуулоо жана чечимдерди кабыл алуу принциптерине негизделет.

1.7. Шаардык кеңештин депутаттары Кыргыз Республикасынын Конституциясы, “ Жергиликтүү кеңештин депутаттарынын статусу жөнүндө” Кыргыз Республикасынын Мыйзамы, Кыргыз Республикасынын башка мыйзамдары жана укуктук ченемдик актылары, ошондой эле ушул Регламент менен белгиленген кепилдиктердин негизинде өз укуктарын жана милдеттерин тоскоолдуксуз жүзөгө ашырууга укуктуу.

1.8. Сессия шаардык кеңештин жогорку органы болуп саналат. Шаардык кеңештин сессиясы 1-сентябрдан 1-июлга чейин өткөрүлөт. Жылына 1-июлдан 1-сентябрга чейин депутаттык каникул болуп жарыяланат. Сессиянын чечими менен депутаттык каникул жокко чыгарылышы мүмкүн.

**2-Глава**

**Шаардык кеңештин компетенциясы**

2.1. Шаардык кеңеш “Жергиликтүү өз алдынча башкаруу жөнүндө” Кыргыз Республикасынын Мыйзамына ылайык Кыргыз Республикасынын мыйзамдарында аныкталган ыйгарым укуктарынын чегинде маселелерди кароого жана чечим кабыл алууга укуктуу.

Жалаң сессияларда төмөндөгүдөй маселелер чечилет:

- жергиликтүү маанидеги маселелерди башкаруунун тартибин белгилөө;

- жергиликтүү бюджетти жана анын аткарылышы жөнүндө отчетту бекитүү, ошондой эле бюджеттин аткарылышынын жүрүшү жана бюджеттен тышкаркы фонддордун пайдаланылышы жөнүндө маалыматты угуу;

- аймакты социалдык-экономикалык жактан өнүктүрүүнүн жана калкты социалдык жактан коргоонун программаларын бекитүү жана алардын аткарылышын контролдоо, бул маселе боюнча шаардын мэринин отчетун угуу;

- жергиликтүү салымдарды, жыйымдарды жана алар боюнча жеңилдиктерди киргизүү, ошондой эле Кыргыз Республикасынын мыйзамдарында каралган учурларда алар боюнча ставкаларды аныктоо;

- жергиликтүү жамааттын муниципалдык менчигин пайдалануунун жана ага ээлик кылуунун тартибин аныктоо, анын ичинде муниципалдык менчиктин обьектилерин менчиктештирүү программаларын бекитүү жолу менен аныктоо, муниципалдык менчиктин пайдаланышына контролду ишке ашыруу;

- шаардагы иштердин жалпы абалы жөнүндө мэрдин отчетун угуу;

- мыйзамдарда белгиленген учурларда депутаттардын ыйгарым укуктарын мөөнөтүнөн мурда токтотуу;

- шаардын мэрин шайлоо;

- депутаттардын жалпы санынын үчтөн экисинин добушу менен шаардын мэрине ишенбестик билдирүү;

-жергиликтүү жамааттын уставын бекитүү;

-тиешелүү мамлекеттик бийлик органдарына киргизүү максатында админстрациялык-аймактык түзүлүш боюнча сунуштарды иштеп чыгуу;

- кеңештин төрагасын, анын орун басарын шайлоо, аларды кызмат орундарынан бошотуу, кеңештин төрагасынын Кыргыз Республикасынын мыйзамдарына карама-каршы келүүчү чечимдерин жокко чыгаруу;

-кеңештин регламентин бекитүү;

-өз чечимдеринин аткарылышына контролдук кылуу;

-Өкмөт тарабынан аныкталуучу типтүү ченемдердин негизинде мэрдин сунушу боюнча жергиликтүү өз алдынча башкаруунун аткаруу органынын штаттык сан-эсебин жана түзүмүн бекитүү;

- муздак сууну, канализацияны, жылуулук менен камсыз кылууну пайдалангандык, ошондой эле Кыргыз Республикасынын мыйзамдарына ылайык катуу тиричилик таштандыларын жыйнагандык, ташып чыгаргандык жана жок кылгандык үчүн тарифтерди бекитүү;

**-** алкоголдук ичимдиктерди жана тамеки буюмдарын сатуунун, ырым-жырымдарды өткөрүүгө тыюу салганга чейинки чектөөлөрүн аныктоо;

- ирригациялык тармактарды, үйдөгү жана үй жанындагы участкаларды күтүүнүн тартибин аныктоо;

- мыйзамдарда бекитилген шаар жерлерине салыктын базалык ставкаларынын чегинде шаар жерлерине салыктын жиктелген ставкаларын белгилөө;

-мэриянын аппаратын кошпогондо, шаардын вице-мэрлерин, шаардын турмуш-тиричилигин камсыз кылуучу бөлүмдөрдүн жана кызматтардын жетекчилерин дайындоого макулдук берүү;

- жергиликтүү жамааттын уставына жана Кыргыз Республикасынын мыйзамдарына ылайык башка маселелерди чечүү;

2.2.Өзгөчө учурларда шаардык бюджеттен каржылануучу бюджеттик мекемелер, ошондой эле шаардык мэрия тарабынан көрсөтүлгөн негиздүү документтердин негизинде

( өзгөчө кырдаалдынкесепеттерин жоюу, өзгөчө кырдаалдын кесепетинен жабыр тарткандарга тез материалдык жардам көрсөтүү, чоң материалдык чыгымдуу дарылануу талап кылынган шаардын өтө муктаж болгон оорукчан жарандарына материалдык жардам көрсөтүү, ошондой эле айыптык санкциялардын пайда болушуна жол бербөө максатында бюджеттик мекемелердин кредитордук карыздарын жабуу)бюджеттик каражаттын бардыгынажарашашаардык кеңештин бюджет, экономика жана финансы маселелери боюнча туруктуу комиссиясынын корутундусу боюнча шаардык кеңештин кезектеги сессиясындабекитүү мененөз алдынча башкаруунун тиешелүү органынынакаржылоого уруксатберилет **.**

**II Бөлүм**

**Шаардык кеңештин структурасы жана органдары**

**3-Глава**.

**Шаардык кеңештин төрагасы**

3.1. Шаардык кеңештин төрагасы тиешелүү кеңештин сессиясында көпчүлүк фракциялардын же көпчүлүк фракциялардын коалициясынын депутаттарынын ичинен депутаттардын жалпы санынын көпчүлүгүнүн жашыруун добушу менен жергиликтүү кеңештин ыйгарым укуктарынын мөөнөтүнө шайланат .

Шаардык кеңештин төрагасынын кызмат ордуна талапкерликти көрсөтүүгө фракция же фракциялардын коалициясы укуктуу.

Добуш берүү алдында шаардык кеңештин төрагалык кызматына талапкер депутаттардын алдында өзүнүн программасы менен чыгат жана алардын суроолоруна жооп берет. Ар бир депутат талапкерге суроо бергенге укуктуу. Талапкерликти талкуулоо шаардык кеңештин депутаттарынын жалпы санынын көпчүлүгүнүн добушу менен токтотулат.

Эгерде шаардык кеңештин депутаттарынын жалпы санынын үчтөн экисинен кем эмеси катышса, шаардык кеңештин төрагасын шайлоо болуп өттү деп эсептелет.

Шаардык кеңештин депутаттарынын жалпы санынын көпчүлүгү добуш берген талапкер, шаардык кеңештин төрагасынын кызмат ордуна шайланды деп эсептелет.

Эгерде шаардык кеңештин төрагалык кызмат ордуна экиден ашык талапкер көрсөтүлсө жана алардын ичинен бири да добуштардын шайланууга талап кылынган санын албай калса, анда добуштардын көбүрөөк санын алган эки талапкер боюнча кайрадан добуш берүү өткөрүлөт. Эгерде бул учурда да алардын ичинен бири да депутаттардын жалпы санынын ичинен добуштардын зарыл болгон санын албай калса, анда жаңы талапкерлерди көрсөтүү жүргүзүлөт.

Добуш берүү бюллетенине киргизилген депутаттардын жалпы санынын көпчүлүгүнүн добушун албай калган депутатты кайрадан көрсөтүүгө жол берилбейт.

Төрага шайлагандыгы жөнүндө шаардык кеңештин токтому кабыл алынат.

Шаардык кеңештин төрагасы илимий, педагогикалык жана башка чыгармачыл иштен тышкары акы төлөнүүчү башка кызмат ордун ээлөөгө укуксуз.

3.2.Шаардык кеңештин төрагасы :

-шаардык кеңештин сессиясын чакырат жана жыйналышты алып барат;

-шаардык кеңештин сессиясынын кароосуна киргизилүүчү маселелерди даярдоого жана шаардык кеңештин сессиясына даярдык көрүүгө жалпы жетекчилик кылат;

- шаардык кеңештин чечимдерине кол коет жана алардын аткарылышын контролдоону уюштурат;

- шаардык кеңештин туруктуу жана убактылуу комиссияларынын ишин координациялайт;

- шаардык кеңештин аппаратынын иш -аракетине контролду жүзөгө ашырат;

-шаардык кеңештин төрагасынын орун басарынын, туруктуу жана убактылуу комиссиялардын төрагаларынын кызматтык милдеттерин аткаруусуна контролдук кылат;

- депутаттарга өздөрүнүн ыйгарым укуктарын жүзөгө ашырууга, жарандарды кабыл алууга, шайлоочулардын алдында отчет берүүгө көмөктөшөт, аларды маалымат менен камсыз кылат, депутаттардын укуктарын жана милдеттерин ишке ашырууга байланышкан маселелерди карайт;

- мамлекеттик органдар, коомдук уюмдар, жарандар менен мамилелерде шаардык кеңештин атынан чыгат;

- аймактык коомдук өз алдынча башкаруу органдары менен шаардык кеңештин өз ара аракеттенүүсүн уюштурат;

- өзүнүн компетенциясына кирген маселелер боюнча буйруктарды чыгарат;

- шаардык кеңештин чыгымдар сметасына жана бекитилген бюджетине ылайык шаардык кеңешке бөлүнгөн каражаттарды тескейт;

- шаардык кеңеште иш кагаздарын жүргүзүүнүн жобосун бекитет;

-шаардык кеңештин чыгымдар сметасынын долбоорун иштеп чыгууну камсыз кылат жана бюджеттик жылдын бүтүшүнөн 3 айдан кечиктирбестен аны шаардык кеңештин кароосуна коет;

- шаардык кеңештин төрагасы Кыргыз Республикасынын мамлекеттик сыйлыктары менен сыйлоо, Кыргыз Республикасынын ардак наамдарын ыйгаруу жөнүндө расмий өтүнүч жасайт;

Шаардык кеңештин төрагасы шаардык кеңештин сессиясына отчет берет. Жыл сайын өзүнүн ишмердиги, шаардык кеңештин жана анын органдарынын ишин уюштуруу боюнча шаардык кеңештин сессиясында отчет берет.

3.3. Шаардык кеңештин төрагасы өзүнүн милдеттерин аткарбаган же талаптагыдай аткарбаган учурда, шаардык кеңештин депутаттарынын үчтөн биринин же фракциясынын демилгеси боюнча депутаттарынын жалпы санынын үчтөн экиден кем эмесинин добуштары менен ээлеген кызмат ордунан мөөнөтүнөн мурда бошотулушу мүмкүн.

**4-Глава**

**Шаардык кеңештин төрагасынын орун басарлары**

4.1. Шаардык кеңештин төрагасынын 2 орун басары болот. Шаардык кеңештин төрагасынын орун басарлары сессияда депутаттардын ичинен көпчүлүк жана азчылык коалициядан бирден, депутаттардын жалпы санынын көпчүлүк добушу менен ачык добуш берүү менен шайланат.

Шаардык кеңештин депутаттарынын жалпы санынын көпчүлүк добушун алган талапкер шайланды деп табылат.

Эгерде төраганын орун басарлык кызматына талапкерлер көпчүлүк депутаттардын колдоосун ала албаса, жаңы талапкерди көрсөтүү жүргүзүлөт, жаңы талкуу жана добуш берүү жүргүзүлөт.

Төраганын орун басарлары шайлангандыгы жөнүндө шаардык кеңештин токтому кабыл алынат.

Шаардык кеңештин төрагасынын орун басарлары өзүнүн ишин коомдук башталыштарда жүзөгө ашырат.

4.2. Шаардык кеңештин төрагасынын орун басарлары :

- шаардык кеңештин төрагасынын тапшырмасын аткарат, ал жок болгон же өз милдеттерин аткарууга мүмкүнчүлүк болбогон учурда анын ордуна иштейт;

- шаардык кеңештин депутаттык фракциялары мененен өз ара аракеттенүүнү жүзөгө ашырат;

4.3. Шаардык кеңештин төрагасынын орун басары өзүнүн ээлеген кызмат ордунан өзүнүн өтүнүчү боюнча, шаардык кеңештин депутаттарынын үчтөн биринин демилгеси боюнча шайланган депутаттардын жалпы санынын көпчүлүк добушу менен ачык добуш берүү менен бошотулушу мүмкүн.

**5 Глава**

**Шаардык кеңештин аппарат жетекчиси жана аппараты**

5.1.Шаардык кеңештин аппарат жетекчиси Кыргыз Республикасынын мыйзамдарында белгиленген тартипте шаардык кеңештин төрагасы тарабынан дайындалат.

5.2. Шаардык кеңештин аппарат жетекчиси шаардык кеңештин аппаратын жетектейт жана шаардык кеңештин ишин уюштуруучулук жактан камсыз кылат, туруктуу жана убактылуу комиссияларга, депутаттарга жардам көрсөтөт.

5.3.Кара-Көл шаардык кеңешинин аппаратынын негизги функциясы - бул шаардык кеңештин, фракциялардын, туруктуу комиссиялардын, депутаттык топтордун, төраганын, төраганын орун басарларынын ишин укуктук, уюштуруучулук, документалдык, аналитикалык, маалыматтулук, материалдык –техникалык жактан камсыз кылууну жүзөгө ашыруу. Шаардык кеңештин аппараты туруктуу орган болуп эсептелет.

5.4. Өзүнүн ишинде аппарат Кыргыз Республикасынын Конституциясын, “Жергиликтүү өз алдынча башкаруу жөнүндө” жана “ Мамлекеттик жарандык кызмат жана муниципалдык кызмат жөнүндө” Кыргыз Республикасынын Мыйзамдарын, Кара-Көл шаарынын Мыйзамын (Уставын), шаардык кеңештин Регламентин, шаардык кеңештин чечимдерин, төраганын буйруктарын, шаардык кеңештин иш планын жетекчиликке алат.

**6-Глава**

**Шаардык кеңештин туруктуу жана убактылуу комиссиялары**

6.1. “Жергиликтүү өз алдынча башкаруу жөнүндө” Кыргыз Республикасынын Мыйзамына ылайык шаардык кеңештин карамагына таандык маселелерди алдын ала кароо жана даярдоо, ошондой эле кеңештин чечимдерин ишке ашырууга катышуу жана аткарылышына контролдук кылуу үчүн шаардык кеңеш депутаттардын санынын ичинен туруктуу комиссияларды , зарыл болгон учурда убактылуу комиссияларды түзөт.

6.2.Туруктуу комиссиялар шаардык кеңеш тарабынан шаардык кеңештин ыйгарым укуктарынын мөөнөтүнө түзүлөт. Комиссиялардын тизмеси, алардын сандык курамы жана шайлоонун тартиби шаардык кеңештин депутаттык фракцияларынын жана топторунун сунушу боюнча шаардык кеңеш тарабынан аныкталат. Шаардык кеңеш ыйгарым укуктарынын мөөнөтүнүн ичинде зарылчылыкка жараша, жаңы туруктуу комиссияларды түзөт, мурда түзүлгөндөрүн таратат жана кайра уюштурат, алардын курамына өзгөртүүлөрдү киргизе алат.

6.3. Туруктуу комиссиялар депутаттык фракциялардын жана топтордун чечими боюнча шаардык кеңештин депутаттарынын ичинен түзүлөт.

Шаардык кеңештин депутаты бир гана туруктуу комиссиянын мүчөсү боло алат. Туруктуу комиссиялардын мүчөлөрү тең укукка ээ.

Шаардык кеңештин туруктуу комиссияларынын курамына кеңештин төрагасы жана анын орун басарлары шайланышы мүмкүн эмес.

Туруктуу комиссиянын мүчөлөрү комиссиянын төргасын жана төраганын орун басарын ачык добуш менен шайлайт, аларды ачык добуш менен шаардык кеңеш бекитет. Эгерде шаардык кеңештин депутаттарынын жалпы санынын көпчүлүк добушун алса, комиссиянын төрагасы жана анын орун басары шайланды деп эсептелинет.

Жүйөлүү себепсиз 3 айдын ичинде өзүнүн милдеттерин талаптагыдай аткарбаган учурда туруктуу комиссиянын мүчөлөрүнүн көпчүлүгүнүн чечими менен туруктуу комиссиянын төрагасы жана төраганын орун басары кайрадан шайланышы мүмкүн. Бул учурда туруктуу комиссиянын төрагасы жана төраганын орун басарын кайрадан шайлоо жөнүндө чечим алардын тике катышуусуз кабыл алынышы мүмкүн.

Комиссиялар өзүнүн ишинин негизги багыттары боюнча кичи комиссияларды түзө алышат.

Туруктуу комиссиянын иши мыйзамдуулук, коллегиялуулук, объективдүүлүк, маселелерди эркин талкуулоо жана чечим кабыл алуу принциптерине негизделет.

Туруктуу комиссиялар өзүлөрүнүн компетенциясына таандык маселелер боюнча тиешелүү чечим жана корутунду кабыл алат.

6.4. Тиешелүү комиссиянын төрагалары туруктуу комиссияны жетектөөнү жүзөгө ашырат. Туруктуу комиссиялар шаардык кеңештин алдында жоопкерчиликтүү жана ага отчет берет.

Туруктуу комиссиялардын чечимдери шаардык кеңештин сессиясы менен жокко чыгарылышы мүмкүн.

Шаардык кеңештин туруктуу комиссиялары**:**

-шаардык кеңештин сессиясына киргизилип жаткан маселелерди өзүлөрүнүн жыйналышында алдын ала карайт, бул маселелерди даярдоо боюнча кызмат адамдарынын маалыматтарын жана отчетторун угат;

-шаардын экономикалык, социалдык жана маданий өнүгүүсүнө байланышкан маселелерди даярдоону жана алдын ала кароону жүзөгө ашырат , аларды тиешелүү кортунду менен шаардык кеңештин сессиянын кароосуна киргизет;

-өзүнүн аймагын экономикалык жактан өнүктүрүүнүн жана шаардын бюджетинин пландарынын долбоорлорун, пландардын аткарылышы жана бюджеттин толтурулушу жөнүндө отчетторду, мунципалдык менчик объектилерин кароо жана башкарууну алдын ала карайт, алар боюнча өздөрүнүн сын-пикирлерин даярдайт, шаардык бюджеттин долбоорунун тиешелүү бөлүмдөрү жана башкалар боюнча корутунду жана сунуш берет;

-шаардык кеңештин кезектеги сессиясынын күн тартибине тиешелүү маселени киргизүү зарылчылыгы жөнүндө же болбосо ал маселени киргизбөө жөнүндө өзүнүн аргументтелген корутундусу менен чечим кабыл алууга укуктуу ;

- даярдоодо шаардык кеңештин сессиясынын күн тартибинин долбоорунан иштеп чыгууну талап кылган маселени чыгарып салууну сунуш кылат;

-өзүнүн ишин уюштуруу маселелерин чечет;

- кабыл алынган чечимдеринин аткарылышына контролдукту жүзөгө ашырат;

-шаардык кеңеш кабыл алган чечимдердин иш жүзүнө ашырылышына контролдук кылат;

- каралып жаткан маселени башка туруктуу комиссияга талкуулоо үчүн берүү боюнча шаардык кеңештин төрагасына сунуш берет;

-башка туруктуу комиссия карап жаткан маселе боюнча өзүнүн оюн билдирет;

-шаардык кеңеш берген башка ыйгарым укуктарды жүзөгө ашырат;

Шаардык кеңештин туруктуу комиссиялары өзүнүн карамагына кирген маселелер боюнча мэриянын аппаратынын жана аймактык өз алдынча башкаруу органдарынын, шаардын аймагында жайгашкан ишканалардын, мекемелердин жана уюмдардын жетекчилерин жана адистерин угууга укуктуу.

Шаардык кеңештин туруктуу комиссиялары өзүнүн карамагына кирген маселелер боюнча мэриянын тутумдук бөлүмдөрүнүн, менчигинин түрүнө карабастан шаардын аймагында жайгашкан мекемелердин, ишканалардын, уюмдардын жетекчилеринен туруктуу комиссиянын ишине зарыл болгон материалдарды жана документтерди, шаардык кеңештин токтомдорунун аткарылышы боюнча маселелер боюнча түшүндүрмөнү талап кылууга укуктуу.

Туруктуу комиссиялар алар тараптан каралып жаткан маселелерди даярдоо үчүн шаардык кеңештин депутаттарынын ичинен ( алардын макулдугу менен), мамлекеттик органдардын жана өз алдынча башкаруу органдарынын, коомдук уюмдардын өкүлдөрүнөн, ошондой эле адистерден жумушчу топ түзө алат.

Туруктуу комиссиялар алардын кароосунда турган маселелер боюнча шаардык кеңештин башка туруктуу комиссияларынын ойлорун сурай алат.

6.5. Туруктуу комиссиялардын жыйналыштары зарылчылыкка жараша чакырылат.

Шаардык кеңештин депутаты ал мүчө болгон туруктуу комиссиянын ишине (жыйналышына) катышууга милдеттүү. Комиссиянын мүчөсү комиссиянын ишине (жыйналышына) катары менен 4 жолудан ашык катышпаган учурда, комиссиянын тиешелүү мүчөсү туруктуу комиссиянын чечими менен комиссиянын курамынан чыгарылат.

Шаардык кеңештин депутаты туруктуу комиссиянын жыйналышына катышууга мүмкүнчүлүгү жоктугу жөнүндө туруктуу комиссиянын төрагасына алдын ала маалымдайт .

Эгерде туруктуу комиссиянын курамынын жарымынан ашыгы катышкан учурда, туруктуу комиссиянын жыйналышы укук ченемдүү болот.

Туруктуу комиссияда бардык маселелер жыйналышка катышып жаткан туруктуу комиссиянын мүчөлөрүнүн жалпы санынын көпчүлүк добушу менен ачык добуш берүү аркылуу чечилет.

Зарыл болгон учурда туруктуу комиссиялар жабык жана көчмө жыйналыштарды өткөрө алат.

Туруктуу комиссиянын жыйналыштарына мына ушултуруктуу комиссиянын мүчөсү болуп эсептелбеген шаардык кеңештин депутаты кеңеш берүүчү добуш укугу менен катыша алат жана талкууланып жаткан маселе боюнча өзүнүн оюн айта алат.

Туруктуу комиссиялардын чечимдерине анын төрагалары же алар жок учурда туруктуу комиссиялардын төрагаларынын орун басарлары кол коет.

Бир нече туруктуу комиссиянын карамагына кирген маселелер туруктуу комиссиялардын демилгеси боюнча, ошондой эле шаардык кеңештин тапшырмасы боюнча комиссиялар тарабынан даярдалат жана бирге каралат.

Эгерде туруктуу комиссиялардын ар биринин курамынын жарымынан ашыгы катышкан учурда, туруктуу комиссиялардын кошмо жыйналыштары укук ченемдүү болот. Туруктуу комиссиялардын кошмо жыйналыштарын бири бири менен макулдашуу боюнча комиссиялардын төрагалары алып барат.

Бир нече туруктуу комиссиялардын жыйналыштарын өткөрүүдө чечим жөнөкөй көпчүлүк добуш менен кабыл алынат. Туруктуу комиссиялардын кошмо жыйналыштары кабыл алган чечимдерге тиешелүү туруктуу комиссиялардын төрагалары кол коет.

Туруктуу комиссялар кошо даярдаган маселелер боюнча туруктуу комиссиялар биргелешкен баяндама жана кошумча баяндама менен чыга алышат.

Туруктуу комиссиялардын жыйналыштарынын протоколуна алардын төрагалары тарабынан кол коюлат, туруктуу комиссиялардын кошмо жыйналыштарынын протоколуна тиешелүү туруктуу комиссиялардын төрагалары тарабынан кол коюлат.

6.6. Туруктуу комиссиянын төрагасы:

-туруктуу комиссиянын ишин коомдук башталышта жетектейт;

-туруктуу комиссиянын мүчөлөрү менен биргеликте туруктуу комиссиянын планын жана жыйналыштарынын күн тартибинин долбоорун түзөт;

-туруктуу комиссиянын жыйналыштарын чакырат жана туруктуу комиссиянын жыйналышына зарыл болгон документтерди жана башка материалдарды даярдоону уюштурат;

-туруктуу комиссиянын чечими менен туруктуу комиссиянын мүчөлөрүнө тапшырма берет, аларды туруктуу комиссиянын ишине байланышкан документтер жана материалдар менен тааныштырат;

- туруктуу комиссиянын жыйналыштарында төрагалык кылат;

- шаардык кеңештин төрагасы, шаардык кеңештин аппарат жетекчиси менен дайым байланышта болот, комиссияда каралган маселелер, ошондой эле туруктуу комиссиянын чечимдерин жана сунуштарын ишке ашыруу боюнча кабыл алынган чаралар жөнүндө аларды кабардар кылат ;

-шаардык кеңештин аппарат жетекчисине же туруктуу комиссия менен иштеген аппарат кызматкерине туруктуу комиссиянын жыйналыштарына менчигинин түрүнө карабастан шаар аймагындагы мекеме-ишканалардын өкүлдөрүн чакырууга тапшырма бере алат;

- туруктуу комиссиянын иши боюнча ар жыл сайын шаардык кеңештин сессиясында отчет берет;

- туруктуу комиссиянын атына келип түшкөн документтер жөнүндө туруктуу комиссиянын мүчөлөрүн кабардар кылат.

6.7. Ар бир депутат туруктуу комиссияда кароо үчүн өзүнүн сунуштарын берүүгө, аларды даярдоого жана талкуулоого, Кыргыз Республикасынын мыйзамдары менен таандык болуп, шаардык кеңештин кароосуна кирген маселелер боюнча жергиликтүү мамлекеттик органдардын жана жергиликтүү өз алдынча башкаруу органынын, ошондой эле шаардын аймагында жайгашкан мекемелердин, ишканалардын, уюмдардын иши боюнча текшерүү жүргүзүүнүн зарылчылыгы жөнүндө сунуштар киргизүүгө укуктуу;

Туруктуу комиссиянын мүчөлөрү укуктуу:

- туруктуу комиссиянын жыйналышынын күн тартибине, талкуулануучу маселенин кароо тартиби жана мааниси боюнча сунуштарды жана сын –пикирлерди киргизүүгө;

- туруктуу комиссиянын компетенциясына кирген маселелер боюнча туруктуу комиссиянын жыйналыштарында кызмат адамдарын угуу жөнүндө сунуш киргизүүгө;

- туруктуу комиссиянын чечимдеринин долбооруна түзөтүү киргизүүгө;

-өзүнүн негизделген сунуштары менен чыгып сүйлөөгө, аныктама берүүгө;

- туруктуу комиссиянын карамагына таандык маселелер боюнча маалымат алууга.

Туруктуу комиссиянын мүчөлөрү туруктуу комиссиянын ишине активдүү катышууга, ал кабыл алган чечимдерди турмушка ашырууга жардам кылууга, туруктуу комиссиянын тапшырмасын аткарууга милдеттүү.

Туруктуу комиссиянын иши боюнча туруктуу комиссиянын мүчөсүнө же мүчөлөрдүн тобуна туруктуу тапшырмалар берилиши мүмкүн.

Туруктуу комиссия карап жаткан бардык маселелерди чечүүгө активдүү катышуу үчүн туруктуу комиссиянын мүчөсүнө шарттар түзүлөт жана ал үчүн зарыл болгон документтер берилет.

Туруктуу комиссиянын мүчөлөрү туруктуу комиссиянын тапшырмасы менен же өзүнүн демилгеси менен туруктуу комиссиянын карамагына кирген маселелерди жеринде текшерет, өздөрүнүн тыянагын жана сунушун туруктуу комиссияга билдирет.

Сунуштары туруктуу комиссиянын колдоосун ала албаган туруктуу комиссиянын мүчөсү, аларды оозеки же жазуу жүзүндө ошол маселе талкууланып жаткан шаардык кеңештин сессиясына киргизе алат.

Комиссия мүчөсүнүн ыйгарым укуктары кеңеш тарабынан анын өтүнүчү боюнча, аны тиешелүү комиссияга көрсөткөн депутаттык фракциянын же топтун сунушу боюнча, ошондой эле ал өзүнүн милдеттерин аткарууга мүмкүндүк болбогон жагдайларга байланыштуу мөөнөтүнөн мурда токтотулушу мүмкүн.

6.8. Зарыл болгон учурда өзүнүн компетенциясына таандык болгон маселелерди иштеп чыгуу, алдын ала кароо, билүү же изилдөө үчүн шаардык кеңеш убактылуу комиссияларды түзө алат. Маселени даярдоо үчүн түзүлгөн убактылуу комиссия, ошол маселе боюнча дайыма башкы комиссия болуп эсептелет.

Убактылуу комиссиялар өз ишин шаардык кеңештин туруктуу комиссиялары үчүн белгиленген тартипке ылайык жүргүзөт.

**7-Глава.**

**7.1. Депутаттык фракциялар**

7.1.1. Депутаттык фракция (мындан ары -фракция ) -тизме боюнча бир саясий партиядан шайланган шаардык кеңештин депутаттарынын бирикмеси.

Фракция өзүнүн курамына башка партиялардан өткөн депутаттарды кошууга укуксуз.

7.1.2.Фракция анын түзүлгөнү, аталышы, курамынын тизмеси, лидеринин фамилиясы жана фракциянын башка жетекчилери жөнүндө жарыяланган учурдан тартып расмий статуска ээ болот.

7.1.3.Мөөнөтүнөн мурда кеткен депутаттын ордуна келген депутат, мандат алган учурдан тартып тиешелүү фракциянын мүчөсү болуп калат.

7.1.4.Бир саясий партиядан шайланган депутаттын ошол эле партиянын фракциясына кирүүдөн баш тартуусуна жол берилбейт.

7.1.5.Фракция ушул Регламентке карама каршы келбеген фракция жөнүндө жобонун негизинде ишти жүзөгө ашырат.

7.1.6.Фракция алар боюнча саясий көз карашын аныктоо үчүн шаардык кеңеш карай турган маселелерди алдын ала кароого укуктуу. Фракция кароонун натыйжалары боюнча фракция мүчөлөрү үчүн милдеттүү чечим кабыл алат. Фракция ушул Регламентте белгиленген тартипте, өз мүчөлөрүнө түзөтүүлөрдү киргизүү жана жарыялоо үчүн ыйгарым укуктарды берүүгө укуктуу.

7.1.7.Фракциянын иши төмөнкү учурларда токтотулат:

1)шаардык кеңештин ыйгарым укуктары токтогондо;

2) шаардык кеңеш өзүн өзү таркатканда.

7.1.8.Партиянын ишинин токтотулушу же токтотулуп турушу шаардык кеңештеги анын фракциясынын укуктук абалына таасирин тийгизбейт.

7.2.Фракциянын жетекчилиги

7.2.1 Фракцияны ал шайлаган лидер жетектейт.

7.2.2.Фракциянын лидеринин ыйгарым укуктары:

1) Шаардык кеңеште жана анын чегинен тышкары жакта фракциянын атынан чыгат;

2)фракциянын ишин уюштурат жана координациялайт;

3)фракциянын чечимдерине кол коет;

4)ички фракциялык тартипти контролдоону жүзөгө ашырат;

5)фракциянын чечими боюнча шаардык кеңештин түзүмдөрүнө талапкерлерди сунуш кылат;

6)фракциянын чечимдеринин аткарылышын контролдойт;

7)фракциянын чечими боюнча жыйналышта талкууланып жаткан маселе боюнча анын саясий көз карашын жарыялайт;

8)фракциянын чечими боюнча жыйналышта фракциянын коалицияга киргени жөнүндө жарыялайт;

9)шаардык кеңештин жетекчилиги жана мамлекеттик бийликтин башка бутактары менен фракциянын өз ара аракеттенүүсүн камсыз кылат;

10)эсептөө комиссиясынын курамына өкүлдөрдү сунуш кылат;

11)шаардык кеңештин туруктуу, убактылуу комиссияларынын жыйналыштарына, ошондой эле шаардык кеңештин иш –чараларына фракциянын мүчөлөрүнүн катышуусун камсыз кылат;

12)фракциянын жобосуна ылайык башка ыйгарым укуктарды жүзөгө ашырат;

7.2.3.Фракциянын лидери төраганын, төраганын орун басарынын, туруктуу жана убактылуу комиссиянын төрагасынын жана төраганын орун басарынын кызмат орундарын бир учурда ээлей албайт.

7.3.Фракциянын укуктары

7.3.1.Фракция төмөнкүлөргө укуктуу:

1) шаардык кеңеш карап жаткан маселелер боюнча саясий көз карашын билдирүүгө;

2) башка фракциялар менен коалицияга биригүүгө;

3) Төрагага шаардык кеңештин кезексиз жыйналышын чакыруу жөнүндө сунуш киргизүүгө;

4) фракциянын өкүлүн фракциянын атынан билдирүүлөр, баяндамалар,кошумча баяндамалар, билдирмелер жана сунуштар менен чыгып сүйлөөгө, өкүлдөөгө;

5) башка фракциялар менен биргелешкен жыйналыштарга катышууга, фракциянын жыйналышына кызыкдар адамдарды чакырууга, эксперттер жана адистар менен кеңешүүгө;

6) шаардык кеңештин ар жылдык жумуш планы боюнча сунуштарды киргизүүгө;

7) шаардык кеңештин туруктуу жана убактылуу комиссияларынын курамына фракция мүчөлөрүнүн талапкерлигин сунуш кылууга жана аларды чакыртып алуу боюнча сунуштарды киргизүүгө;

8) айрым маселелерди иликтөө боюнча жумушчу топторун түзүү боюнча сунуштарды киргизүүгө;

9) “ Өз алдынча башкаруу жөнүндө” Кыргыз Республикасынын Мыйзамынын 24 –беренесинин 2-бөлүгүнүн 1-8 пункттарында каралган негиздер боюнча фракция мүчөлөрүнүн депутаттык ыйгарым укуктарын мөөнөттүнөн мурда токтотуу боюнча сунуштарды киргизүүгө;

10) шаардык кеңештин сессиясынын протоколуна киргизүү үчүн кандай гана болбосун талкууланып жаткан маселе боюнча фракциянын өзгөчө пикирин берүүгө;

11) фракциянын материалдарын жана документтерин жалпыга маалымдоо каражаттарында жарыялоого;

12) фракция мүчөлөрүнүн аракеттерине шайлоочулардын кайрылууларын кароого жана фракциялык тартипти чыңдоо максатында зарыл чараларды көрүүгө;

13) өзүнүн өкүлүн туруктуу, убактылуу комиссиясынын төрагасынын жана орун басарынын кызмат ордунан чакыртып алууга;

14) фракция жөнүндө жобого ылайык өзүнүн мүчөлөрүнө таасир этүү чараларын көрүүгө;

15) Конституцияда жана ушул Регламентте каралган башка укуктарды жүзөгө ашырууга;

7.3.2.Фракциялардын Конституцияда жана ушул Регламентте кепилденген укуктары депутаттык көпчүлүк тарабынан чектелиши мүмкүн эмес.

7.4. Фракциялардын коалициясы

7.4.1. Фракциялардын коалициясы (мындан ары-коалиция) ишин коалициялык макулдашуунун жана жобонун негизинде жүзөгө ашыруучу фракциялардын ыктыярдуу бирикмеси болуп саналат.

Фракциялар депутаттык көпчүлүктүн коалициясына же депутаттык азчылыкка биригүүгө укуктуу.

7.4.2. Коалициялык макулдашууда төмөнкүлөр чагылдырылышы мүмкүн:

1) коалицияны түзүүнүн негизи болуп калган, макулдашылган саясий көз караштар;

2) коалициянын саясий багытталгандыгы;

3) коалициянын иш принциптери;

4) коалициянын чечимдерди кабыл алуу тартиби;

5) коалициянын ишин токтотуу шарттары.

7.4.3. Коалициялык макулдашууга фракциялардын коалицияга кирүү жөнүндө чечимдери жана алар кабыл алынган жыйындардын протоколдору тиркелет.

7.4.4. Коалицияга кирген фракциялардын көз караштарын макулдашуу максатында, коалициянын жамааттык органы түзүлүшү мүмкүн.

7.4.5. Коалициянын атынан, эгерде бул коалициялык макулдашууда аныкталса, коалицияга кирген фракциянын лидерлери же болбосо коалициянын жетекчиси чыгат.

7.4.6. Коалициянын жумушун маалыматтык жана техникалык жактан камсыз кылуу фракциялардын катчылыктары, эгерде анын түзүлүшү коалициялык макулдашууда аныкталса, коалициянын катчылыгы жүзөгө ашырат. Коалициянын жумушун уюштуруу тартибинин башка маселелери коалициялык макулдашууда аныкталышы мүмкүн.

7.4.7. Шаардык кеңештин сессиясынын жыйналышында уюшулгандыгын жарыялаган учурдан тартып коалиция расмий статуска ээ болот.

7.4.8. Төмөнкү учурдан тартып коалиция өз ишин токтотот:

1)фракция же фракциялар өзүн андан чыкканын жарыялагандыгынын натыйжасында депутаттык көпчүлүктүн статусу жоюлганда;

2)анын жетекчиси же ыйгарым укуктуу өкүлү коалициянын таратылышы жөнүндө жарыялаганда.

7.5. Депутаттык көпчүлүк жана азчылык

7.5.1. Депутаттык мандаттардын теңинен көбүнө ээ болгон фракция же фракциялардын коалициясы депутаттык көпчүлүк болуп эсептелинет.

7.5.2. Депутаттык көпчүлүктүн коалициясына кирбеген фракция же фракциялар депутаттык азчылыкты түзөт.

7.5.3. Депутаттык азчылыктын фракциясы же фракциялары өзүн оппозиция катары жарыялоого укуктуу.

**III БӨЛҮМ**

**ШААРДЫК КЕҢЕШТИН ЖАЛПЫ ИШТӨӨ ТАРТИБИ**

**8-Глава**

**Шаардык кеңештин биринчи сессиясы**

8.1. Шаардык кеңештердин сессиялары алардын ишинин негизги уюштуруучулук-укуктук формасы болуп эсептелет. Сессияларды өткөрүүнүн тартиби жана мезгилдүүлүгү шаардык кеңештин Регламенти менен аныкталат.

8.2. Жаңы шайланган шаардык кеңештин биринчи сессиясы мурдагы чакырылган кеңештин төрагасы тарабынан шаардык кеңештин депутаттарын шайлоодон кийин эки жумалык мөөнөттөн кечиктирбестен чакырылат. Шаардык кеңештин биринчи сессиясын тиешелүү шаардык кеңештин курагы боюнча улуу депутаты ачат. Шаардык кеңештин биринчи сессиясынын күн тартибине шаардык кеңештин төрагасын жана анын орун басарларын шайлоо киргизилет.

**9-Глава**

**Шаардык кеңештин иштөө планы**

9.1. Шаардык кеңештин иш планы бир жылга түзүлөт. Шаардык кеңештин иш планынын долбоору шаардык кеңештин аппараты тарабынан түзүлөт.

9.2. Шаардык кеңештин депутаттары, шаардык кеңештин туруктуу комиссиялары, депутаттык фракциялары, шаардын мэри шаардык кеңештин иш планына сунуштарды берүү укугуна ээ.

Шаардык кеңештин бекитилген иш планындагы маселелердин аталышын өзгөртүү, жаңы маселелерди киргизүү, маселелерди алып салуу шаардык кеңештин сессиясынын чечими менен жүргүзүлөт.

9.3. Шаардык кеңештин иш планын бекитүү учуруна сунуш кылынган маселелер боюнча документтердин долбоорунун бар болушу талап кылынбайт.

Шаардык кеңештин ишин пландоо Кыргыз Республикасынын мыйзамдарында каралган тартипте пландан сырткары маселелердин долбоорлорун шаардык кеңешке даярдоо жана киргизүү мүмкүнчүлүгүн жокко чыгарбайт.

**10- Глава**

**Маселелерди даярдоонун жана сессияда кароонун тартиби**

10.1. Шардык кеңештин кароосуна киргизүүгө сунуш кылынган документтердин тобу ушул Регламент менен белгиленген тартипте камтууга тийиш:

-баяндамачыны көрсөтүү менен маселени даярдоого жооптуу адам кол койгон бирге жиберилүүчү кат. Эгерде документ шаардык кеңештин мурда кабыл алган токтомун аткаруу боюнча даярдалса, анда бирге жиберилүүчү катта тиешелүү шилтеме кылынат;

- шаардык кеңештин токтомунун долбоору.

Эгерде шаардык кеңештин токтомунун долбоору материалдык жана финансылык ресурстардын түшүшүн же чыгышын алдын ала караштырган учурда, анда иштеп чыккандар тарабынан каржылоо булактары менен тиешелүү эсептер (экономикалык негиздөө) көрсөтүлөт.

10.2. Шаардык кеңештин токтомунун долбоору шаардык кеңештин аппараты тарабынан шаардык кеңештин туруктуу комиссияларына жөнөтүлөт. Шаардык кеңештин төрагасы шаардык кеңештин бир же бир нече туруктуу комиссияларына токтомдун долбоорун алдын ала талкуулоо жүргүзүүнү сунуш кылууга укуктуу.

Токтомдун долбоорун шаардык кеңештин сессиясында караганга чейин аны алдын ала талкуулоо жалпы шаардык талкуулоо, коомдук жана депутаттык угуулар формасында жүргүзүлүшү мүмкүн.

10.3.Туруктуу комиссиялардын жыйналышында алдын ала каралган маселелер гана сессияга чыгарылат.

10.4. Шаардык кеңештин сессиясында маселени кароонун негизги жол-жоболору:

-ушул Регламентте каралган тартипте баяндама, кошумча баяндамалар;

-баяндамачыга жана кошумча баяндамачыга суроолор жана суроолорго жооптор;

-талкууланып жаткан маселе боюнча жарыш сөздөр;

-баяндамачынын жана кошумча баяндамачынын жыйынтык сөзү;

-добуш берүү мотивдери боюнча чыгып сүйлөөлөр;

-документтин долбоорун кабыл алуу;

-кабыл алынган документтин долбооруна түзөтүүлөрдү, кошумчаларды киргизүү;

- добуш берүү мотивдери боюнча чыгып сүйлөөлөр;

-документти жалпы жолунан кабыл алуу боюнча добуш берүү.

10.5. Токтомдун долбоорун кароодо анын негизги жоболору, аны кабыл алуу маселесинин зарылчылыгы талкууланат, токтомдун долбоорунун концепциясына жалпы баа берилет.

10.6. Шаардык кеңештин төрагасы, төраганын орун басары, шаардын мэри, фракциянын лидерлери алдын ала жазылуусу жок кезексиз чыгып сүйлөө укугуна ээ.

10.7. Депутат каралып жаткан маселе боюнча 1 (бир) жолу жарыш сөзгө чыгууга укуктуу. Ал эми күн тартибиндеги талкууланып жаткан маселе боюнча 3 ( үч) жолу суроо берүүгө укуктуу.

10.8. Төрагалык кылуучу сессияда чыгып сүйлөөлөрдүн мазмунунун күн тартибине ылайык келүүсүнө, чыгып сүйлөөнүн белгиленген узактыгын сактоого көз салат, зарыл болгон учурда ал жөнүндө чыгып сүйлөөчүгө эскертет.

Эгерде чыгып сүйлөөчү сессияда төрагалык кылуучунун көрсөтмөсүн элес албаса, өзүнүн сөзүндө намыска тийүүчү сөздөргө жол берсе, анда төрагалык кылуучу аны тартипке чакырат же сөздөн ажыратат.

10.9. Жарыш сөз аяктагандан кийин баяндамачы жана кошумча баяндамачы жыйынтык сөз менен чыгып сүйлөөгө укуктуу, добуш берүү мотивдери боюнча чыгып сүйлөө жүргүзүлөт жана документтин долбоорун негиз катары кабыл алуу маселеси добушка коюлат.

Туруктуу комиссиялар жарыш сөздүн жыйынтыгы менен документтин долбооруна аны негиз катары кабыл алууга чейин өзгөртүү киргизүүгө жана шаардык кеңештин сессиясында добуш берүүгө чейин ал жөнүндө билдирүүгө укуктуу. Туруктуу комиссиянын сунушу менен шаардык кеңештин сессиясы протоколдук чечим менен документтин долбоорун негиз катары кабыл алууну добушка койгонду кийинки сессия болгон убакка чейин токтотуп турууга укуктуу.

10.10. Шаардык кеңештин сессиясы документтин долбоорун негиз катары кабыл алууга чейин ( ошонун ичинде жарыш сөздөр жүрүп жатканда) жазуу жүзүндөгү арызы же оозеки арызы менен шаардык кеңештин сессиясында добуш берүү жолу менен депутаттар документтин долбоорун чакыртып алууга укуктуу. Бул учурда жарыш сөздөр токтойт. Сессия менен документтин долбоорунун үстүндө мындан ары иштөө тартиби аныкталат.

10.11. Токтомдун долбоорун талкуулоонун жыйынтыгында шаардык кеңеш төмөндөгү чечимдердин бирин кабыл алат:

1) токтомдун долбоорун толугу менен кабыл алуу;

2) токтомдун долбоорунун пункттарын талкуулоо менен кабыл алуу ;

3) токтомдун долбоорун биринчи окууда кабыл алуу жана айтылган сунуштарды жана сын-пикирлерди эске алуу менен анын үстүндө иштөөнү улантуу;

10.12. Токтомдун долбоорун анын жоболорун талкулоо менен кароодо бардык жазуу жүзүндө түшкөн сунуштар угулат, алар талкууланат жана добушка чыгарылат.

Четке кагылган сунуштар шаардык кеңештин жооптуу туруктуу комиссиясына кемчилигин оңдоо үчүн жөнөтүлөт, алар макул болбогон учурда өздөрүнүн сунуштарынын вариантын берет.

Добушка биринчи депутаттардын, андан кийин туруктуу комиссиянын сунуштары коюлат. Эгерде шаардык кеңеш сунуштардын ичинен бирөөнү да колдобосо, пункт четке кагылды деп эсептелет.

10.13. Токтомдо аны ишке ашыруунун тартиби белгиленет, атап айтканда :

1) мөөнөтү конкреттештирилет, пункттарды же толугу менен токтомду ишке киргизүүнүн жолу аныкталат;

2) органдарга жана кызмат адамдарына мыйзам алдындагы актыларды иштеп чыгуу боюнча конкреттүү тапшырмалар берилет, укук ченемдик актыларды жакшыртуу, аларды кабыл алынган токтомдорго ылайык келтирүү үчүн мөөнөттөр белгиленет;

10.14. Шаардык кеңештин ар бир токтомунда жана чечиминде анын аткарылышын контроль кылуучу адам (шаардык кеңештин тутумдук түзүмү) көрсөтүлөт.

Документтин жоболорун ишке ашыруунун эффективдүүлүгүнүн деңгээлин, аны аткаруунун кыйынчылыгынын себебин табуу, аткарууга жолтоо болгон адамдарды ( органдарды) аныктоо, аларды жоопкерчиликке тартуу, ошондой эле зарыл болгон учурда сот тартибинде документтин жоболорун аткарууну камсыз кылуу контролдоонун максаты болуп эсептелет. Шаардык кеңеш контролдоону жүктөгөн адамга ( органга), аталган ыйгарым укуктарды аткаруу үчүн эч кандай атайын ишеним каттар талап кылынбайт.

Токтомдун же чечимдин тапшырма берүүчү пунктунда аткаруучу ( бир же бир канча ) же шаардык кеңештин тутумдук түзүмү жана эреже катары аткаруунун мөөнөтү көрсөтүлөт.

10.15. Токтомдордун аткарылышынын жүрүшү боюнча билдирүү угулгандан кийин

шаардык кеңеш укуктуу :

- аткарылган катары токтомду контролдон чыгарууга;

- аткарылган катары токтомдун айрым пункттарын контролдон чыгарууга;

- контролдоо укуктарын узартууга;

- контролдоо укуктарын башка адамга же органга жүктөөгө;

-токтомду жокко чыгарууга;

- токтомду өзгөртүүгө же аны толуктоого;

-кошумча токтом кабыл алууга.

10.16. Контролдоо боюнча отчеттуулуктун мөөнөтү же токтомдун өзүндө белгиленет, же шаардык кеңештин төрагасы токтомдун аткарылышын контролдогон адамга ( органга) шаардык кеңештин сессиясында билдирүү жасоону тапшырууга укуктуу.

10.17. Сессиянын протоколунда көрсөтүлөт:

- сессиянын датасы, өткөрүлгөн орду, шаардык кеңештин чакырылышынын жылы, сессиянын катар номери;

- шаардык кеңешке белгиленген депутаттардын саны, шаардык кеңештин депутаттарынын жалпы саны, сессияда катышкан депутаттардын саны;

- сессиянын күн тартибиндеги маселе жана баяндамачынын (кошумча баяндамачынын) аты-жөнү;

- сессияда чыгып сүйлөгөн адамдардын тизмеси;

- добуш берүүнүн жыйынтыктары ;

- сессиянын жүрүшүндө көрсөтүлгөн кошумча материалдар.

Депутаттардын аты-жөнү алардын депутаттык фракцияларын көрсөтүү менен , а башка адамдардын аты-жөнү ээлеген кызматын жана иштеген жерин көрсөтүү менен коштолот.

10.18. Сессиянын протоколу сессиянын иши бүткөн мезгилден кийин 10 күндүн ичинде бүткөрүлөт жана шаардык кеңештин төрагасы тарабынан кол коюлат.

10.19. Протоколдун нак өзү шаардык кеңештин жалпы бөлүмүнө сактоого тапшырылат. Депутаттын өтүнүчү боюнча аппарат ага пртоколдун көчүрмөсүн таанышуу үчүн берет.

10.20. Депутаттарды табелдик каттоо барагы шаардык кеңештин аппаратында сакталат.

Негиз катары кабыл алынган документтин долбоорунун нак өзү, аларга киргизилген түзөтүүлөр шаардык кеңештин аппаратында сакталат.

10.21. Документти кабыл алгандан кийин бир жумалык мөөнөттө шаардык кеңештин аппаратынын кызматкерлери документтин долбоорун атккаруучу менен биргеликте иштеп чыгат. Каралган документтин текстине сунуш киргизген депутаттар виза койгондон кийин шаардык кеңештин токтомуна шаардык кеңештин төрагасы тарабынан кол коюлат. Шаардык кеңештин токтомуна тиркемелерге шаардык кеңештин аппарат жетекчиси тарабынан кол коюлат.

10.22.Шаардык кеңештин сессиясы менен кабыл алынган ченемдик укуктук актылар аларды кабыл алгандан кийин 7 күндүк мөөнөттө шаардык кеңештин аппаратынын жалпы бөлүмү тарабынан документти даярдаган жооптуу аткаруучу түзгөн тизме боюнча туруктуу комиссияларга, шаардын мэрине, башка кызыкдар адамдарга таркатылат.

Шаардык кеңештин кайрылууларынын тексти алардын даректерине биринчи кезекте жөнөтүлөт.

**11- Глава**

**Шаардык кеңештин сессияларын өткөрүүнүн тартиби**

11.1. Шаардык кеңештин сессиясы, шаардык кеңештин депутаттарынын жалпы санынын кеминде жарымы катышса, укук ченемдүү болот. Шаардык кеңештин сессиясы төрага тарабынан зарылчылык болгон учурда, бирок кварталына кеминде бир жолу чакырылат.

Сессия өткөрүлүүчү күнгө 5-7 күн калганда сессияны өткөрүүнүн убактысы, орду жөнүндө шаардык кеңештин аппараты тарабынан депутаттар кабардар кылынат, ошондой эле сессиянын материалдары менен камсыз кылынат.

Сессиянын кароосуна маселелер сессиянын башталыш күнүнөн 20 күндөн кечиктирбестен демилгечилер тарабынан киргизилет.

Белгиленген мөөнөттө чакырылган сессиядан сырткары кезексиз сессиялар өткөрүлүшү мүмкүн.

Маселелер төрага, туруктуу комиссиялар, жалпы сандан 1/3 кем эмес депутаттык топтор жана шаардын мэри тарабынан киргизилиши мүмкүн.

Эгерде маселе олуттуу мүнөзгө ээ болбосо, бирок анын сессияда бекитилиши сөзсүз болсо, анда бул учурларда маселени депутаттарды сурамжылоо жолу менен талкуулоого жол берилет.

Кыргыз Республикасынын мыйзамдарында белгиленген тартипте шаардык кеңештин жабык сессиялары өткөрүлүшү мүмкүн.

11.2. Шаардык кеңештин сессиясына материалдарды таркатуу шаардык кеңештин төрагасынын же анын орун басарынын же сессияда төрагалык кылган депутаттын визасы болгондо ишке ашырылат.

11.3.Шаардык кеңештин сессиялары (күн тартибиндеги айрым маселени кароо) жабык өткөрүлүшү мүмкүн. Бул учурда сессия (күн тартибиндеги маселени жабык кароо) жабык сессия өткөрүү (күн тартибиндеги маселени жабык кароо) жөнүндөгү шаардык кеңештин чечимине ылайык өткөрүлүшү мүмкүн.

11.4.Сессияда катышкан шаардык кеңештин депутаттарынын саны табелдик каттоонун жыйынтыгы менен аныкталат.

Депутаттарды табелдик каттоо ар бир сессиянын алдында башталат жана анын бүтүшүнө чейин каттоо убактысын көрсөтүү менен улантылат.

11.5.Жыл ичинде жүйөлүү себептерсиз шаардык кеңештин төрттөн ашуун сессияларында катышпаган депутаттардын тизмеси шаардык кеңештин чечими менен шаардык жалпыга маалымдоо каражаттарына жарыялоо үчүн берилет.

Жүйөлүү себептерсиз сессиянын ишине төрт жолудан ашык катышпаган депутат шаардык кеңештин кезектеги сессиясында оозеки түшүндүрмө берүүгө милдеттүү.

Жыл ичинде шаардык кеңештин сессияларында жүйөлүү себептерсиз катары менен 4 жолудан ашык катышпаган учурда, ошондой эле шаардык кеңештин чечимдерин , тапшырмаларын аткарбагандыгы үчүн кеңештин депутаттары алардын жалпы санынын көпчүлүк добушу менен депутатты депутаттык мандатынан ажыратуу жөнүндө чечим кабыл алат.

Депутаттын шаардык кеңештин сессияларына катышпагандыгынын жүйөлүү себептери болуп документ менен ырасталган оору, иш сапары, эмгек өргүүсү жана башка жүйөлүү себептер саналат.

11.6. Шаардык кеңештин протоколдук чечими менен шаардык кеңештин сессиясынын жумушчу органдары (катчылык,эсептөө комиссиясы, зарыл болгондо башка комиссиялар) түзүлүшү мүмкүн.

11.7.Шаардык кеңештин сессиясынын күн тартиби сессиянын күн тартибинин кезектеги маселелерин жана аны кароонун тартибин камтышы керек.

11.8.Шаардык кеңештин аппараты менен биргеликте шаардык кеңештин төрагасы даярдаган кезектеги сессиянын күн тартибинин долбоору депутаттарга таркатылат.

11.9. Шаардык кеңештин кезектеги сессиясынын күн тартиби кезектеги сессиянын башталышына чейин эки жумадан кечиктирбестен шаардык кеңештин аппаратынын сунуштарын эске алуу менен жана ушул Регламентке ылайык шаардык кеңештин аппараты тарабынан аныкталат.

Кезексиз сессия өткөрүлгөн учурда күн тартибинин долбоору жана маселелерди кароого зарыл материалдар депутаттарга сессиянын алдында каттоо жүрүп жатканда таркатылат.

11.10. Шаардык кеңештин сессиясын сессияга төрагалык кылуучу алып барат. Шаардык кеңештин төрагасы сессиянын төрагалык кылуучусу болот. Ал жок болгон учурда төраганын орун басары же төрага, төраганын орун басары тарабынан шаардык кеңештин протоколдук чечими менен бул тапшырма берилген башка депутат ( өзүн алып салуу боюнча айтпаган) сессияга төрагалык кылат.

Сессияда төрагалык кылуучу, ал баяндамачы болгон маселени кароодо, сессияны алып барууну төраганын орун басарына өткөрүп бериши керек.

Сессиянын иштөө убакыты саат 09 00 мүнөттөн саат 17  00 мүнөткө чейин. Түшкү тамактанууга танапис-1 саат.

Шаардык кеңештин сессиясынын чечими боюнча сессиянын иштөөсүнүн башка убактысы белгилениши мүмкүн.

Шаардык кеңештин сессиясынын протоколдук чечими менен анын иштөө убактысы узартылышы мүмкүн.

Сөз сүйлөөлөрдүн узактыгы:

а) баяндамалар жана тең баяндамалар менен- 15 мүнөткө чейин;

б) жарыш сөздөргө- 5 мүнөткө чейин;

в) күн тартибиндеги “Ар кандай маселелер” пунктунда – 3 мүнөткө чейин;

г) калган маселелер боюнча – 1 мүнөткө чейин;

д) бир эле маселе боюнча чыгып сүйлөө 2 жолудан көп эмес берилет-3 мүнөткө чейин;

Чыгып сүйлөөчүнүн өтүнүчү боюнча чыгып сүйлөө убактысы ( протоколдук чечим менен же каршы болгон депутаттар жок болгондо добуш берүүсүз) узартылышы мүмкүн.

11.11. Шаардык кеңештин сессиясында төрагалык кылуучу укуктуу:

-сүйлөөчүнү сөздөн ажыратат, эгерде ал Регламентти бузса, күн тартиби боюнча эмес сүйлөсө, этикалык жүрүм-турум эрежелерин сактабаса;

-аныктама үчүн депутаттарга жана кызмат адамдарына кайрылууга;

-пландаштырылбаган талаш-тартыштарды токтотуп турууга;

-депутатты тартипке чакырууга, ушул Регламенттин жоболоруна ылайык депутатка сөгүш берүүгө ;

-депутат этикалык жүрүм -турум эрежелерин сактабаса, депутат мүчө болуп турган фракцияга анын этикалык жүрүм-турумун талкуулоону сунуштоого;

- сессиянын жыйналыш залында өзгөчө шарттар пайда болгон, ошондой эле коомдук тартип одоно бузулган учурда сессияны токтотууга. Сессия бул учурда 30 мүнөткө токтотулат.

-сессияда төрагалык кылуучу ( добуш берүүсүз), ошондой эле шаардык кеңештин протоколдук чечими менен сессиянын ишинде 30 мүнөткө чейин танапис жарыялоого;

11.12.Шаардык кеңештин сессиясы учурунда сессиянын катышуучуларынын эч кимиси сессиянын төрагалык кылуучусунун макулдугусуз сөз сүйлөй албайт.

11.13. Шаардык кеңештин сессиясында төрагалык кылуучу милдеттүү:

- Регламентти сактоого жана күн тартибин карманууга;

- сессияда депутаттардын укугун сактоону камсыз кылууга;

-сессиянын жыйналыш залында тартипти камсыз кылууга;

-сүйлөө регламентинин убактысын сактоону контролдоону жүзөгө ашырууга, белгиленген убакыттын өткөнүн чыгып сүйлөөчүгө эскертип турууга;

-бардык түшкөн сунуштарды жазып коюуга жана түшкөнү боюнча аларды добушка коюуга, добуш берүүнүн жыйынтыгын айтууга;

-кезек боюнча сөз берүүгө;

-сессияны алып баруунун тартиби боюнча депутаттардын сунуштарын, анын ичинде өзүнүн альтернативдик сунуштарын угууга ( окууга) жана кезексиз добушка коюуга;

- сессиянын катышуучуларына сый мамиле көрсөтүүгө, сессиянын катышуучуларынын сөздөрүнө персоналдык сын-пикирди айтуудан жана баа берүүдөн, сөздөрдөн кийин комментарий берүүдө өзүн өзү токтотууга ;

- добушка коюулуучу ар бир сунуштарды редакциялоого, добушка коюлгандын ар бири боюнча бланктарды толтурууну жетектөөгө.

**12-Глава**

**Шаардык кеңештин жыйынында катышуучулардын тартиби жана этикасы**

12.1. Шаардык кеңештин сессиясында, туруктуу комиссиялардын жыйналыштарында өз ыйгарым укуктарын жүзөгө ашырууда депутат моралдын жалпыга таанылган ченемдермин карманууга, өз беделин сактоого, башка депутаттардын, башка кызмат адамдарынын жана жарандардын ар-намысын жана беделин сыйлоого, шаардык кеңешти, шайлоочуларды жаманатты кылган аракеттерден, билдирүүлөрдөн жана жосундардан сактанууга тийиш.

12.2. Шаардык кеңештин жыйынында чыгып сүйлөп жаткандар жүрүм-турум этикасынын эрежелерин сактоого милдеттүү. Алар өз сөздөрүндө орой жана кемсинтүүчү сөздөрдү пайдаланууга, мыйзамсыз аракеттерге чакырууга, бирөөнүн дарегине негизсиз күнөөлөрдү коюуга укуксуз.

Бул жоболорду бузган учурда сөз сүйлөөчүлөр эскертүүсүз сөз сүйлөөдөн ажыратылышы мүмкүн. Талкууланып жаткан маселе боюнча аларга кайталап сүйлөөгө жол берилбейт.

Талкулоо темасынан четтеп кеткенде, сессияда төрагалык кылуучу чыгып сүлөөчүнү эскертет. Кайталап эскертүүдөн кийин чыгып сүйлөөчү сөз сүйлөөдөн ажыратылышы мүмкүн.

12.3. Шаардык кеңештин сессиясынын убагында депутаттар сөз сүйлөөчүлөргө жана катышуучуларга сөз сүйлөөдө оюн айтууга жана түшүндүрүүгө тоскоолдук кылуучу аракеттер менен ( кыйкырык, кол чабуулар, тура калуулар ж.б.) жолтоо кылбоосу керек. Шаардык кеңештин сессиясынын убагында залдагы бардык катышуучулардын, депутаттардын уюлдук байланыш аппараттары өчүрүлүшү керек.

12.4. Шаардык кеңештин сессиясынын жана туруктуу комиссиялардын жыйындарында жүйөлүү себептерсиз 4 жолу жок болгон, шаардык кеңештин иш-чараларына катышпаган депутаттар жөнүндө маалымат шаардык кеңештин сессиясында жарыяланат жана шаардык кеңештин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясына чара колдонуу үчүн жөнөтүлөт.

12.5. Депутаттык этиканы сактабаган учурда шаардык кеңештин депутатынын жүрүм-туруму шаардык кеңештин тиешелүү туруктуу комиссиясында каралат.

**13-Глава**

**Добуш берүүнүн жана чечим кабыл алуунун тартиби**

13.1. Ушул Регламентте добуш берүүнүн жыйынтыгын аныктоо үчүн колдонулуучу төмөндөгү түшүнүктөр колдонулат:

- шаардык кеңештин депутаттарынын жалпы саны – шайланган депутаттардын жалпы саны б.а. 31 депутат;

- жыйналышта катышып жаткандардын саны- добуш берүүнүн алдында акыркы каттоо учурунда катталган шаардык кеңештин депутаттарынын саны;

13.2. Шаардык кеңеш сессияда чечимдерди ачык же жашыруун добуш берүү жолу менен кабыл алат.

Добуш берүүнүн ушул Регламент белгилеген түрүн өзгөртүү жөнүндө шаардык кеңештин чечими шаардык кеңештин шайланган депутаттарынын жалпы санынын көпчүлүк добушу менен кабыл алынат.

Бардык маселелер боюнча добуш берүүнүн жыйынтыгы шаардык кеңештин жыйналышынын протоколуна киргизилет.

13.3. Бир маселе боюнча добуш берүүдө шаардык кеңештин депутаты бир добушка ээ, аны чечимди кабыл алууга “ макул” же “каршы”деп берет, же чечимди кабыл алууда калыс болот.

13.4. Ачык добуш берүүнүн алдында сессиянын төрагалык кылуучусу добушка канча сунуш коюлуп жатканын , кандай көпчүлүк добуш менен чечим кабыл алынышын (шаардык кеңештин депутаттарынын жалпы санынын көпчүлүгү) айтат. Добушка коюу жарыялангандан кийин аны эч ким бөлүүгө акысы жок.

Добуштарды эсептегенден кийин сессиянын төрагалык кылуучусу чечим кабыл алынгандыгын же кабыл алынбагандыгын ( четке кагылгандыгын) жарыялайт. Кворум жок болгондо сессиянын төрагалык кылуучусу добуш берүүнү кийинки шаардык кеңештин сессиясынын жыйналышына жылдырат.

13.5. Жашыруун добуш берүү Кыргыз Республикасынын мыйзамдарында белгиленген тартипте жүргүзүлөт.

Жашыруун добуш берүү бюллетендерди колдонуу менен жүргүзүлөт.

Жашыруун добуш берүүнү жүргүзүү жана анын жыйынтыктарын аныктоо үчүн шаардык кеңеш эсептөө комиссиясынын курамын шаардык кеңештин депутаттарынын ичинен аныктайт.

Шайлоо органынын курамына көрсөтүлгөн депутаттар, добуш берүү мезгилинде эсептөө комиссиясынын курамындагы өзүнүн ишин токтотуп турат.

Эсептөө комиссиясы өзүнүн курамынан комиссиянын төрагасын жана катчысын шайлайт. Эсептөө комиссиясы өзүнүн чечимдерин өзүнүн мүчөлөрүнүн көпчүлүк добушу менен кабыл алат.

Жашыруун добуш берүү үчүн бюллетендер эсептөө комиссиясынын көзөмөлүндө анын сунушу менен шаардык кеңештин чечими бекиткен формада жана шаардык кеңештин депутаттарынын тиешелүү санына ылайык санда даярдалат.

Добуш берүү бюллетенинде чечимдин долбоору боюнча жооптун “ ооба” , “каршы” варианттары каралышы керек. Эсептөө комиссиясында калган бюллетендер эсептөө комиссиясынын төрагасы тарабынан анын мүчөлөрүнүн катышуусунда жок кылынат.

Добуш берүүнүн убактысы жана орду, аны өткөрүүнүн тартиби ушул Регламентке ылайык эсептөө комиссиясы тарабынан белгиленет жана эсептөө комиссиясынын төрагасы тарабынан жарыяланат.

13.6. Депутаттардын тизмесине ылайык шаардык кеңештин ар бир депутатына анын шаардык кеңештин депутатынын күбөлүгүн көрсөткөндүгү боюнча жашыруун добуш берүүчү бир бюллетень берилет, ал жөнүндө депутат көрсөтүлгөн тизмедеги өзүнүн фамилиясынын тушуна кол коет.

Эсептөө комиссиясынын мүчөлөрү тарабынан ар бир бюллетендин ички тарабына талапкерлердин тизмесинен кийин кол коюлууга тийиш.

Жашыруун добуш берүүчү бюллетень эсептөө комиссиясы тарабынан бекитилген атайын ящиктерге салынат.

Депутаттардын эрктеринин жашыруун билдирүүсү үчүн эсептөө комиссиясы шарт түзүүгө милдеттүү.

Депутаттардын добуштарын эсептөөдө белгисиз формадагы бюллетендер, ошондой эле депутаттардын эрк-ниетин билдирүүсүн аныктоо мүмкүн болбогон бюллетендер жараксыз деп эсептелет жана бюллетенге киргизилген кошумчалар ( точка, үтүр түрүндөгү жана башка ушул сыяктуу эркин белгилер) добуштарды эсептөөдө эсепке алынбайт.

Жашыруун добуш берүүнүн жыйынтыктары жөнүндө эсептөө комиссиясы протокол түзөт, ага эсептөө комиссиясынын бардык мүчөлөрү тарабынан кол коюлат.

Эсептөө комиссиясынын төрагасынын баяндамасынын негизинде сессиянын төрагалык кылуучусу чечим кабыл алындыбы же жокпу жарыялайт. Жашыруун добуш берүүнүн жыйынтыктары шаардык кеңештин токтому менен бекитилет.

Добуш берүүнү өткөрүүнүн жүрүшүндө ката табылса, шаардык кеңештин депутаттарынын жалпы санынын көпчүлүк добушу менен кайталап добуш берүү жүргүзүлөт.

13.7. Эгерде ушул Регламентте башка тартип каралбаса, жол-жобо маселелери боюнча чечим добуш берүүгө катышкан депутаттардын санынын көпчүлүк добушу менен кабыл алынат.Жол -жобо маселелери төмөнкүлөр:

а) жыйында танапис жарыялоо, жыйынды которуу же жабуу;

б) сөз сүйлөө үчүн кошумча убакыт берүү;

в) жыйынга чакырылган жактарга сөз берүү;

г) талкууланып жаткан маселени которуу же каршы сөздөрдү токтотуу;

д) маселени тийиштүү туруктуу комиссиянын кароосуна өткөрүп берүү;

е) талкуулоосуз добуш берүү;

ж) жабык жыйындарды өткөрүү;

з) сөз сүйлөөлөрдүн кезегин өзгөртүү ;

и) кошумча каттоо өткөрүү;

к) эсептик комиссияны жана катчылыкты шайлоо;

13.8. Добуш берүүгө коюла турган сунуштар же түзөтүүлөр угузулууга тийиш, бул учурда алардын демилгечиси аталат.

**14-Глава**

**Шаардык кеңештин сессиясынын жыйналышынын протоколу**

14.1. Шаардык кеңештин сессиясында протокол алып барылат. Шаардык кеңештин сессиясынын жыйналышынын протоколдорун алып баруу шаардык кеңештин аппараты тарабынан жүргүзүлөт.

Шаардык кеңештин сессиясынын жыйналышынын протоколунда чагылдырылат:

-жыйналышты өткөрүүнүн датасы, убактысы,орду;

-жыйналышта катышып жаткан депутаттардын саны;

-сессиянын күн тартибиндеги маселелер;

- мына ушул жыйналыш үчүн депутаттар арасында таркатылган документтердин аталышы жана редакциясы;

- сессияда төрагалык кылуучунун жана чыгып сүйлөөчүлөрдүн аты-жөнү;

-добушка коюлган бардык маселелер жана сунуштар, аларды чечүүнүн ыкмалары;

-добуш берүүнүн жыйынтыктары жана кабыл алынган чечимдер.

Сессиянын жыйналышында төрагалык кылуучу тарабынан протоколго кол коюлат.

**15-Глава**

**Шаардык кеңештин ченемдик укуктук актылары**

15.1. Шаардык кеңештин ченемдик укуктук актылары шаардык кеңештин сессиясынын токтому жана төраганын буйругу түрүндө чыгарылат.

15.2. Шаардык кеңештин токтомдору шаардык кеңештин депутаттарынын жалпы санынын көпчүлүк добушу менен кабыл алынат.

15.3. Шаардык кеңештин сессиясынын токтомдоруна шаардык кеңештин төрагасы тарабынан кол коюлат.

**IV БӨЛҮМ**

**ШААРДЫК КЕҢЕШТИН РЕГЛАМЕНТИ**

**16-Глава**

**Шаардык кеңештин регламентин сактоого контролду жүзөгө ашыруу тартиби жана аны бузгандыгы үчүн жоопкерчилик чаралар**

16.1. Шаардык кеңештин сессиясынын жыйынында катышуучулар тарабынан тартип бузуулар болсо, ага карата төмөнкү таасир этүүчү чаралар колдонулат:

а) тартипке чакыруу;

б) протоколго бул жөнүндө жазуу менен тартипке чакыруу;

в) сөгүш берүү;

г) сессиянын аягына чейин сөз сүйлөөдөн ажыратуу менен сөгүш берүү;

16.2. Сессияда төрагалык кылуучу гана сессиянын катышуучуларын тартипке чакырууга укуктуу.

Сессияда төрагалык кылуучу шаардык кеңештин сессиясынын катышуучуларын төмөнкү учурларда тартипке чакырат, эгерде ал:

а) сессияда төрагалык кылуучунун уруксатысыз чыгып сүйлөсө;

б) жүрүм-турум этикасынын эрежелерин сактабаса.

16.3. Төрага кайталап тартипке чакырган сессиянын катышуучусу жөнүндө протоколго жазылат. Сессияда төрагалык кылуучунун сунушу боюнча шаардык кеңештин регламентин бузгандыгы үчүн депутатка сессияда катышкан депутаттардын көпчүлүк добушу менен сөгүш берилет.

Протоколдук чечим менен шаардык кеңештин депутатына төмөнкү учурларда сессия убагында сөз сүйлөөдөн убактылуу ажыратуу менен сөгүш берилет:

а) ага берилген жөнөкөй сөгүш берүү менен макул болбогондо;

б) эгерде ал 2 жолу жөнөкөй сөгүш алган болсо.

**17-Глава**

**Шаардык кеңештин Регламентине өзгөртүүлөрдү жана толуктоолорду**

**киргизүүнүн тартиби**

17.1. Шаардык кеңештин Регламентине өзгөртүүлөрдү жана толуктоолорду киргизүү жөнүндө фракциялардын, туруктуу комиссиялардын же шаардык кеңештин депутаттарынын жалпы санынын жарымынан азынын сунуштарышаардык кеңештин сессиясынын күн тартибине киргизилет жана алар тарабынан биринчи кезекте каралат. Шаардык кеңештин Регламенти, ага өзгөртүүлөр жана толуктоолор шаардык кеңештин сессиясында шаардык кеңештин депутаттарынын жалпы санынын көпчүлүк добушу менен кабыл алынат.

17.2. Шаардык кеңештин Регламентинин жоболорун түшүндүрүү жана аны сактоону контролдоо шаардык кеңештин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясына жүктөлөт. Шаардык кеңештин Регламентинин жоболоруна түшүндүрмө шаардык кеңештин сессиясында берилет жана зарыл учурда шаардык кеңештин токтому менен бекитилет.

17.3. Шаардык кеңештин Регламентин бузуу менен кабыл алынган чечимдер жараксыз.

Шаардык кеңештин аппарат жетекчиси: К.И.Нурматова

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16. 03.2017-ж. № 7/3-7**

« Кара-Көл шаардык кеңешинин депутаттарынын

Депутаттык Этика Кодекси жөнүндө»

Кара-Көл шаардык кенешинин депутаттарынын Депутаттык Этика Кодексинин долбоору боюнча Кара-Көл шаардык кеңешинин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясынын сунушун угуп жана талкуулап чыгып, 7-чакырылыштагы Кара-Көл шаардык кеңешинин депутаттарынын III сессиясы

**Токтом кылат:**

1. Кара-Көл шаар аймагынын Кара-Көл шаардык кеңешинин депутаттарынын Депутаттык Этика Кодекси № 1 тиркемеге ылайык бекитилсин . ( тиркелет)

Кара-Көл шаардык

кенешинин төрагасы: К.А.Уметов

№1-тиркеме

Шаардык кеңештин 16.03.2017-жылдагы

III сессиясынын № 7 /3-7 токтому

менен бекитилди

**Депутаттык этика КОДЕКСИ**

Ушул Депутаттык Этика Кодекси (мындан ары - Кодекс) - коомго татыктуу кызмат кылуу, жергиликтүү маанидеги маселелерди чечүү үчүн натыйжалуу токтомдорду чыгаруу ишин уюштуруу, кызыкчылыктардын мүмкүн болуучу кагылыштарына, кыянатчылыктарга жана коррупцияга жол бербөө максатында Кара-Көл шаардык кеңешинин депутаттары (мындан ары - депутаттар) тарабынан ыктыярдуу кабыл алынган жүрүм-турум эрежелерин жана этикалык нормаларды сактоо милдеттенмеси.

**1-глава**

1.1. Кодекс жарандардын шаардык кеңешке болгон ишениминин өсүшүнө жана депутаттардын ишине керектүү маданияттын калыптанышына көмөк көрсөтүүчү депутат сактоого тийиш жүрүм-турум стандарттарын (нормаларын) белгилөөчү документ болуп эсептелет.

1.2. Депутат өзүнүн ишинде Кара-Көл шаарынын кызыкчылыктарын коргоого, [Конституцияны](toktom://db/305), " Жергиликтүү кеңештердин де[путаттарынын статусу жөнүндө](toktom://db/58588)" Мыйзамды, шаардык кеңештин Регламентин, Кыргыз Республикасынын дагы башка нормативдик укуктук актыларын жана ушул Кодексти сактоого тийиш.

1.3. Депутаттын ишмердиги азыркы жана келечек муундар алдында өз шаар аймагына болгон жоопкерчилигинен келип, Кара-Көл шаарынын бакубаттыгына жана гүлдөп, өсүшүнө жетишүүгө багытталышы керек.

1.4. Депутат өзүнүн кадыр-баркына, ошондой эле шаардык кеңештин кадыр-баркына жана жалпы эле шаарга, мамлекетке залака келтириши мүмкүн болгон ар кандай иштен жана жосундардан карманууга тийиш.

1.5. Депутат башка депутаттардын, кызмат адамдарынын жана жарандардын ар-намысын сыйлоого тийиш. Башка депутаттын ар-намысына жана кадыр-баркына залал келтирүүчү, ошондой эле кемсинтүүчү формадагы кеп-сөздү айтууга жол берилбейт.

**2-глава  
Шаардык кеңештин, депутаттык фракциялардын, туруктуу жана убактылуу комиссиялардын жыйналыштарындагы депутаттык этиканын эрежелери**

2.1. Депутаттардын өз ара мамилелери тең укуктуу негизде түзүлөт. Ар бир депутат башка депутаттарга алардын саясий таандыгына карабастан калыс мамиле жасоого милдеттүү. Депутаттар өзүнүн ишин каралып жаткан маселелер боюнча эркин коллективдүү талкуулоо жана чечимдерди кабыл алуу, ой-пикирлердин көп түрдүүлүгүнө сый мамиле кылуу, кагылыштарга жол бербөө, талкуулоо жолу менен депутаттар арасында талаш-тартышты чечүүнүн жолун издөө принциптеринде курушу керек. Депутат өзүнүн көз карашын коркутуу, ультиматум коюу, дагы башка ушул сыяктуу иш-аракеттер менен таңуулай албайт.

2.2. Депутат шаардык кеңештин сессияларына, өзү мүчө болгон депутаттык фракциялардын, туруктуу жана убактылуу комиссиялардын жыйындарына катышууга милдеттүү. Депутаттын жыйындарда болбой калышына жүйөлүү себептер боюнча гана жол берилет, бул учурда депутат шаардык кеңештин Регламентинде каралган тартипке ылайык иш жүргүзүүгө милдеттүү.

2.3. Депутат шаардык кеңештин чечимдери менен тапшырмаларын адилет аткарууга милдеттүү. Депутат шаардык кеңештин [Регламентинин](toktom://db/52622) жана " Жергиликтүү кеңештердин де[путаттарынын статусу жөнүндө](toktom://db/58588)" [Мыйзамдын](toktom://db/115887) талаптарын аткарууга милдеттүү. Жыйналыштарды үзгүлтүккө учуратууга багытталган депутаттардын жеке жана жамааттык аракеттерине: жүйөсүз себептер боюнча жыйындар залылан чыгып кетишине; төрагалык кылуучу сөз бермейинче чыгып сүйлөшүнө; талкууланып жаткан маселеден тышкары сөз сүйлөөгө; сүйлөп жаткандардын сөзүн кыйкырып үзгүлтүккө учуратууга; жыйында төрагалык кылуучу тарабынан сөз берилгендерге тоскоолдук кылышына; депутаттардын сүйлөгөн сөздөрүн чечмелөөгө, ушул Кодекске жана Кыргыз Республикасынын колдонуудагы мыйзамдарына шайкеш келбеген дагы башка иш-аракеттерди жасоого жол берилбейт.

2.4. Шаардык кеңештин, депутаттык фракциялардын, туруктуу жана убактылуу комиссиялардын жыйындарында катышууда депутат жыйынга төрагалык кылып жаткан адамга, жыйынга катышып отурган башка депутаттарга жана адамдарга кичи пейил, сылык-сыпаа жана сый мамиле көрсөтүшү керек. Депутат өзүнүн сөзүндө орой, кемсинтүүчү сөздөрдү колдонбошу, одоно сөздөрдү айтпашы, кимдир бирөөнүн дарегине негизсиз күнөө коюуга, билип туруп жалган маалыматты пайдаланууга, мыйзамсыз иш-аракетке чакырууга жол бербеши керек.

2.5.Шаардык кеңештин сессияларында депутаттар ишинин расмий мүнөзүнө шайкеш келген иш стилиндеги кийим кийүүгө тийиш. Шаардык кеңештин сессиясы жүрүп жаткан учурда уюлдук байланыш каражаттарын пайдаланууга тыюу салынат.

**3-глава  
Шайлоочулар менен иштөө учурундагы депутаттык этиканын эрежелери**

3.1. Депутат жарандардын укуктарын, эркиндиктерин, мыйзамдуу кызыкчылыктарын жана мыйзамдарды сактоого багытталган Кыргыз Республикасынын мыйзамдарында каралган чараларды көрүүгө тийиш.

3.2. Депутат шайлоочулар менен байланыш түзүүгө, алардын кайрылууларын карап турууга, каттарына жооп берүүгө, жарандарды жеке кабыл алууну жүргүзүүгө, жарандар тарабынан коюлган маселелерди чечүүгө багытталган сунуштарды тиешелүү мамлекеттик бийлик, жергиликтүү өз алдынча башкаруу органынын аткаруу бийлигине-мэрияга, коммерциялык эмес уюмдарга, шаар аймагында жайгашкан менчигинин түрүнө карабастан мекеме-ишканаларга киргизип турууга тийиш.

3.3. Шайлоочулар менен жеке сүйлөшкөндө депутат профессионализмдин, ак ниеттүүлүктүн жана адилеттүүлүктүн өрнөгүн көрсөтүүгө умтулушу керек. Депутат шайлоочулардын ишенимине татыктуу болууга, өзүнүн үлгүсү менен мамлекеттик тартипти чыңдоого, жарандык милдеттердин аткарылышына көмөк көрсөтүүгө милдеттүү.

3.4. Депутат шайлоочулар менен жолугушуунун жүрүшүндө өзүнүн иши, анын ичинде жарандардын жеке кайрылууларына байланыштуу маалымат берүүгө милдеттүү. Мындай кайрылууларга жооп 14 календарлык күн ичинде берилиши керек. Депутат тарабынан шайлоочуларга берилүүчү маалымат толук, ишенимдүү жана объективдүү болууга тийиш.

**4-глава  
Мамлекеттик бийлик, мэрия, ММБ, Жазы-Кечүү аймактык башкармалыгы, Кетмен-Төбө шаарчалык башкармалыгы жана кызмат адамдары менен өз ара иштешкен учурда депутаттык этиканын эрежелери**

4.1. Мамлекеттик бийлик, мэрия, ММБ, Жазы-Кечүү аймактык башкармалыгы, Кетмен-Төбө шаарчалык башкармалыгы, башка юридикалык жактар менен өз ара мамилелерде депутат өзүнүн ыйгарым укуктарын жеке максаттарда пайдаланууга укугу жок.

4.2. Депутат мамлекеттик бийлик, мэрияга, ММБга, Жазы-Кечүү аймактык башкармалыгына, Кетмен-Төбө шаарчалык башкармалыгына, жергиликтүү башка юридикалык жакка депутаттык суроо-талап менен кайрылганда, депутаттык этиканын нормаларын карманууга тийиш.

4.3. Депутат шаардык кеңештин расмий бланктарын депутаттык суроо-талаптар жана мамлекеттин жана шайлоочулардын кызыкчылыктарын жетекчиликке алуу менен депутаттык ыйгарым укуктарды ишке ашырууга зарыл документтер үчүн гана пайдаланышы керек.

**5-глава  
Жалпыга маалымдоо каражаттары менен өз ара иштешкен учурдагы депутаттык этиканын эрежелери**

5.1. Депутат колдонуудагы мыйзамдарда каралган тартипте жалпыга маалымдоо каражаттарында өз ишмердигинин маселелери боюнча чыгып сүйлөөгө укуктуу.

5.2. Депутат шаардык кеңештин же анын органдарынын (фракциялардын, туруктуу, убактылуу комиссиялардын) атынан, алардын ой-пикирин билдирүүгө расмий ыйгарым укук берилген учурда гана чыгып сүйлөй алат. Депутат фракциянын ой-пикирин эсепке албастан жалпыга маалымдоо каражаттарында ачык билдирүүлөрдү жасоодон карманышы керек.

Депутат өзүнүн жеке пикирин аны өзгөчө эскерткенден кийин гана билдире алат.

5.3. Депутат шаардык кеңештин жана анын органдарынын ишине объективдүү баа берүүгө укуктуу. Депутаттын сүйлөгөн сөздөрү сылык, таразаланган жана фактыларга негизделген болушу керек.

5.4. Эгерде депутаттын ачык сүйлөгөн сөздөрүндө жана билдирүүлөрүндө жарандын ар-намысын жана кадыр-баркын басмырлаган ой-пикирлер камтылса, депутат өзүнүн ой-пикирлери одоно же калпыс айтылганын ачык моюнга алып, мыйзамдарда башкача жагдайлар каралбаса, кайсы жарандын ар-намысына шек келтирсе, ошол жарандан кечирим суроого милдеттүү.

**6-глава  
Депутаттардын шаардык кеңештин аппаратынын кызматкерлери менен өз ара мамилелеринин эрежелери**

6.1. Депутат муниципалдык кызматчылардын депутаттык ишке таандык маселелер боюнча өзүнүн профессионалдык ой-пикири болуу укугуна түшүнүү менен мамиле жасашы керек. Депутат шаардык кеңештин аппаратынын кызматкерлери менен өз ара иштешкен учурда профессионализмдин өрнөгүн көрсөтүп, адилеттүүлүктүн, кең пейилдүүлүктүн үлгүсү болуп, моралдык-психологиялык жагымдуу климаттын үзүрдүү иштөө үчүн түзүлүшүнө көмөк көрсөтүшү керек.

6.2. Аппараттын кызматкерлеринин иши шаардык кеңештин Регламентине, “Жергиликтүү өз алдынча башкаруу жөнүндө” Кыргыз Республикасынын Мыйзамына, дагы башка нормативдик укуктук актыларга ылайык депутаттардын депутаттык милдеттерин аткарышын камсыз кылууга багытталган.

**7-глава  
 Депутаттарга акчалай жана мүлктөй коюлуучу талаптар**

7.1. Депутат өзүнүн статусун жеке максаттар үчүн пайдалана албайт жана өзүнүн объективдүүлүгүнө жана көзкарандысыздыгына шек келтирүүчү кырдаалдарга жол бербеши керек.

7.2. Депутат бир эле учурда башка мамлекеттик же муниципалдык кызматта тура албайт, Депутат депутаттык милдеттерди аткарууга залакасы тийбесе, илимий, педагогикалык, башка чыгармачылык иш менен алектене алат.

7.3. Депутат кызматтык ыйгарым укуктарын аткарууга байланышкан иш-аракетти жүзөгө ашыргандыгы же аракетсиздиги үчүн үчүнчү жактардан белек, акча жана кызмат көрсөтүү түрүндө сыйакы алууга укуксуз.

**8-глава  
 Депутаттардын кызыкчылыктарынын кагылышы**

8.1. Кызыкчылыктардын кагылышы деп депутат өзүнүн жеке кызыкчылыктарына тиешеси бар маселелерди талкуулоого жана алар боюнча добуш берүүгө катышкан кырдаал же депутаттык ыйгарым укуктарды пайдалануу менен башка ар кандай пайда алууга алып келген кырдаал эсептелет.

8.2. Депутат материалдык сыйакы алып, кайсы бир маселени шаардык кеңеште өткөрүп кетүүнү сүрөөнгө албашы керек.

8.3. Эгерде талкууга депутат өзү кызыкдар болгон же мындан ары кызыкдар болушу мүмкүн маселе коюлуп жатса, ал бул тууралу шаардык кеңештин, депутаттык фракциянын, туруктуу жана убактылуу комиссиянын жыйналышына талкуу башталганга чейин билдирип коюуга милдеттүү.

8.4. Шаардык кеңештин депутаты өзүнө мамлекеттик жана муниципалдык орган жана кызмат адамдары тарабынан берилген кызматтык расмий маалыматты жеке пайдасы үчүн пайдалана албайт.

8.5. Депутат өзүнүн депутаттык ыйгарым укуктарын ишке ашыруунун натыйжасында өзүнө белгилүү болгон маалыматтарды, эгерде бул маалыматтар төмөндөгүдөй болсо, жарыя кылбашы керек:

- шаардык кеңештин, фракциялардын, туруктуу жана убактылуу комиссиялардын жабык жыйналыштарында каралган маселелерге тиешелүү болсо;

- депутаттын жеке маселесин кароого байланыштуу шаардык кеңештин жыйналыштарында белгилүү болгон анын мыйзам менен корголуучу жеке турмушунун сырына тиешелүү болсо;

- шайлоочунун же башка адамдын жеке турмушунун сырын камтып, шаардык кеңештин депутатына аны жарыя кылбоо шартында ишенип берилсе;

- мамлекеттик же Кыргыз Республикасынын мыйзамдары менен корголуучу дагы башка жашыруун сырды камтыса.

8.6. Депутаттык ишти жүзөгө ашырган учурда депутат шайлоочулардын алдында жоопкерчиликтүү экенин жана мамлекеттик кызыкчылыктарды көздөй тургандыгын ар дайым эсинде тутушу керек.

**9-глава  
Депутаттык этиканын эрежелерин сактабагандыгы үчүн моралдык жана тартиптик жагынан таасир этүүнүн чаралары**

9.1. Депутаттык этиканын нормаларынын депутат тарабынан сакталышы анын жеке жана профессионалдык-ишмердик сапаттарына ар тараптан жана объективдүү баа берүү үчүн маанилүү элемент болуп эсептелет.

9.2. Депутат тарабынан ушул Кодекстин талаптарынын бузулушу шаардык кеңештин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясынын жыйналышында туруктуу комиссия мүчөлөрүнүн демилгеси же туруктуу комиссияга келип түшкөн жазуу жүзүндөгү даттануу боюнча каралат. Туруктуу комиссия 30 календардык күн ичинде түшкөн даттанууга жооп берүүгө тийиш.

9.3. Шаардык кеңештин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясы ушул Кодексти бузган адамга карата төмөндөгүдөй таасир этүүчү чараларды көрүүгө укуктуу:

- депутатка көпчүлүк алдында кечирим суроону сунуштоого;

- депутатка депутаттык этиканын нормалары менен эрежелери бузулган учурларды болтурбоо боюнча чаралар көрүлүшүн жана мындан ары мындай бузулуштарга жол берилбешин сунуштоого;

- депутаттык этиканын нормалары жана эрежелери экинчи ирет бузулган учурда туруктуу комиссия маселени тиешелүү депутаттык фракциянын жыйналышына же шаардык кеңештин сессиясына алып чыгууга;

- депутаттын жүрүм-турумун этикага ылайыксыз деп табууга;

Эгерде депутат көпчүлүк алдында өз убагында кечирим сураса, ал ушул пунктта каралган таасир этүү чараларынан бошотулушу мүмкүн.

9.4. Депутат тарабынан депутаттын ар-намысын жана кадыр-баркын кордогон, шаардык кеңештин беделин түшүргөн жосун жасалса, шаардык кеңештин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча туруктуу комиссиясы депутаттын татыксыз жүрүм-туруму тууралу жалпыга маалымдоо каражаттары аркылуу шайлоочуларга маалымат берүүгө укуктуу.

Шаардык кеңештин аппарат жетекчиси: К.И.Нурматова

**КЫРГЫЗ РЕСПУБЛИКАСЫ**

**Жалал-абадоблусу Кара-КӨл**

**шаар аймагынын**

**Кара-Көл шаардык кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГОАЙМАКА**

**КЫРГЫЗ РЕСПУБЛИКАСЫ**

**Жалал-абадоблусу депутаттардын Кара-КӨл шаардык кенеши**



**ТОКТОМ ПОСТАНОВЛЕНИЕ**

**16.03. 2017-ж. № 8/3-7**

**“Кара-Көл шаарынын Пожарная**

**көчөсүнүн атын өзгөртүү**

**жөнүндө”**

Кыргыз Республикасынын "Кыргыз Республикасында географиялык аталыштар жөнүндө" Мыйзамына ылайык, Кара-Көл шаардык кеңешинин мандат, регламент, этика, укуктук маселелери жана коомдук уюмдар, партиялар менен иштөө, идеология, дин иштери боюнча комиссиясынын чечимин эске алып, Кара-Көл шаарында эмгек жолун баштап, саламаттык сактоого кошкон зор салымы үчүнМ.Н.Нуржанованын элге кылган эмгегин баалап, элесин түбөлүккө сактап калуу максатында Кара-Көл шаардык кеңешинин кезектеги III сессиясы

**Токтом кылат:**

1. Кара-Көл шаарынын Пожарная көчөсүнүн атын Марийпа Нуржанова атына өзгөртүүгө макулдук берилсин.
2. Пожарная көчөсүнүн атын өзгөртүүгө керектүү бардык чыгымдар өтүнүч берген

тараптардын эсебинен жүргүзүлсүн.

1. Жерге жайгаштыруу жана кыймылсыз мүлккө укуктарды каттоо боюнча Кара-Көл

шаардык башкармалыгы ( Г.Р.Сооронбаева), Кара-Көл шаардык архитектура жана шаар куруу башкармалыгы (Б.С.Ызаков ) учеттук-инвентаризациялоо маалыматтарына тийиштүү өзгөртүүлөрдү киргизсин.

1. Бул токтом Кыргыз Республикасынын юстиция министрлигине Кыргыз

Республикасынын ченемдик-укуктук актыларынын Мамлекеттик реестрине киргизүү

үчүн жөнөтүлсүн.

1. Бул токтомдун аткарылышын көзөмөлдөө Кара-Көл шаардык кеңештин мандат,

регламент, этика, укуктук маселелери жана коомдук уюмдар, партиялар менен иштөө,

идеология, дин иштери боюнча туруктуу комиссиясына (Өскөн уулу Калыбай)

жүктөлсүн.

Кара-Көл шаардык

кеңешинин төрагасы: К.А.Уметов

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16.03.2017-ж. № 9/3-7**

« Кара-Көл шаардык кеңешинин депутаты

Б.Н.Кыргызалиевдин сунушу жөнүндө»

Кара-Көл шаардык кенешинин депутаты Б.Н.Кыргызалиевдин сунушун жана шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясынын билдирүүсүн угуп жана талкуулап чыгып, Кыргыз Республикасынын Салык Кодексинин 94, 98-беренелерин жетекчиликке алып, Кара- Көл шаарынын киреше бөлүгүн толтуруу жана шаар тургундарын жумуш орундары менен камсыз кылуу максатында 7-чакырылыштагы Кара-Көл шаардык кеңешинин депутаттарынын III сессиясы

**Токтом кылат:**

1. Кара-Көл шаардык кеңешинин депутаты Б.Н.Кыргызалиевдин сунушу жана шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясынын билдирүүсү эске алынсын.
2. Кара-Көл шаарынын мэриясына (И.М.Еркеев) , ММБна ( Бабаканов Э.Э.) шаардын өнүгүү бюджетиндеги каражаттарга мамлекеттик сатып алууну уюштуруу иштеринде конкурска катышып жаткан иш аткаруучуларга Кара-Көл шаарына салык төлөөчүнү эсепке алып каттоо үчүн убактылуу каттоого туруу жана жумушту аткарууга тартылуучу жумушчулардын 60-70 %ын жергиликтүү тургундардан алуу талаптарын коюу милдеттендирилсин.
3. Кара-Көл шаарында конкурстан жеңүүчү болуп табылгандан кийин, келишимдер түзүлүп, жумуш аткарууга киришип жаткан фирмалар 15 күн ичинде салык органына каттоо жөнүндө арыз берсин. Мамлекеттик салык кызматынын Кара-Көл шаары боюнча башкармалыгы ( Муратов Т.Т.) бул талаптын аткарылышы жана фирмалардын Кара-Көл шаарында катталышы боюнча иш-чаралар системасын иштеп чыксын.
4. Кара-Көл шаарынын мэриясына ( И.М.Еркеев), Каскад Токтогул ГЭС ишканасына А.Кушубаков) Токтогул ГЭСинде жүргүзүлүп жаткан реконструкция иштерин аткарган фирма, мекемелерден салык төлөөчүнү эсепке алып каттоо үчүн убактылуу каттоого турууну талап кылуу милдеттендирилсин.
5. Бул токтомдун аткарылышын камсыз кылуу шаардык мэрияга ( И.М.Еркеев), ММБна

(Э.Э. Бабаканов), Каскад Токтогул ГЭС ишканасына ( А.Кушубаков), мамлекеттик салык кызматынын Кара-Көл шаары боюнча башкармалыгына (Муратов Т.Т.) ал эми көзөмөлгө алуу шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясына ( А.О.Тайчабаров ) жүктөлсүн.

Кара-Көл шаардык

кенешинин төрагасы: К.А. Уметов

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16.03.2017-ж. №10/3-7**

**“Жазы-Кечүү жайыт комитетинин**

**жайытка байланыштуу ички**

**эрежелерин бекитүү жөнүндө”**

Жазы-Кечүү жайыт комитетинин төрагасы С.Б.Кыдыралиевдин “Жайытка байланыштуу ички тартип эрежелерин бекитүү жөнүндө” кайрылуусун , шаардык кеңештин бюджет, экономика жана финансы маселелери боюнча туруктуу комиссиясынын билдирүүсүн угуп жана талкуулап чыгып, депутаттардын Кара-Көл шаардык кеңешинин 7-чакырылышынын кезектеги III сессиясы

**Т О К Т О М К Ы Л А Т :**

1. Жазы-Кечүү аймактык башкармалыгынын аймагында жазгы талаа жумуштары 20-апрелден башталгандыгына байланыштуу жаздоого 20-апрелден калбай, жайлоолорго 20-майдан 1июнга чейин көчүрүлсүн. Өз убагында көчпөгөн жайыт пайдалануучуларга **1000** (миң) сомдон айып салынсын.
2. Жайлоого көчүү 20 майдан-1 июнга чейин, ал эми күздөөгү көчүрүү 1-октябрдан кийин жүргүзүлсүн.
3. Айдоо аянтына жана көп жылдык чөптүн аянтына кирип зыян келтирген малдардын ээлерине төмөндөгүдөй айып салынсын:

* бодо малдарга (уй, жылкы, тай торпок, эшек) ар бир башына **500 сом**;
* майда жандыкка **100 сом** .

1. Мөөнөттөн мурда (жайлоодон күздөөгө) көчүп келген малчыларга **1760** сом айып салынсын жана Кыргыз Республикасынын 2003-жылдын 23-майындагы №301-токтомуна ылайык мал ээлерине бир сутка ичинде кайра көчүп кетүүсү кат жүзүндө эскертилсин.
2. Ар бир жайыт пайдалануучулар менен келишим түзүлсүн жана атайын түзүлгөн комиссия менен биргеликте санак жүргүзүлсүн. Малын санатпаган жайыт пайдалануучуларга мыйзам чегинде чара көрүлсүн.
3. Бул эрежелер жайыт пайдалануучулар менен түзүлгөн келишимде көрсөтүлсүн.
4. Кармалган малдар боюнча мал ээлерине кабар берүү жайыт комитетине (С.Б.Кыдыралиев), Жазы-Кечүү айылынын аймактык башкармалыгына (Ж.О.Кокумбаева) милдеттендирилсин.
5. Бул токтомдун аткарылышы жайыт комитетине (С.Б.Кыдыралиев), ал эми көзөмөлдөө жагы Жазы-Кечүү айылынын аймактык башкармалыгына (Ж.О.Кокумбаева), шаардык кеңештин бюджет, экономика жана финансы маселелери боюнча туруктуу комиссиясына (А.К.Чаргынов) милдеттендирилсин.

Карара-Көл шаардык

кеңешинин төрагасы: К.А.Уметов

**КЫРГЫЗ РЕСПУБЛИКАСЫ**

**Жалал-абад облусу**

**Кара-КӨл шаар аймагынын**

**Кара-Көл шаардык**

**кенеши**



**Кыргызская Республика**

**Жалал-абадская область**

**кара-кульский городской**

**кенеш КАРА-КУЛЬСКОГО ГОРОДСКОГО АЙМАКА**

**КЫРГЫЗ РЕСПУБЛИКАСЫ**

**Жалал-абад облусу депутаттардын Кара-КӨл шаардык кенеши**



***ТОКТОМ ПОСТАНОВЛЕНИЕ***

**16.03.2017-ж. № 11/3-7**

« Кара-Көл шаарынын Жазы –Кечүү аймактык

башкармалыгынын аймагында цемент заводун

курууга убактылуу пайдаланууга жер берүү жөнүндө»

Кара-Көл шаарынын мэри И.М.Еркеевдин Кара-Көл шаарынын Жазы –Кечүү аймактык башкармалыгынын аймагында цемент заводун курууга жер бөлүп берүү жөнүндө кайрылуусун, “Шамшыкал-ата компани” ЖЧКсынын өкүлдөрүнүн курула турган цемент заводу жөнүндө маалыматтарын, шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясынын билдирүүсүн угуп жана талкуулап чыгып, Кыргыз Республикасынын Өкмөтүнүн 2016-жылдын 27-декабрындагы № 572-б буйругун, 2017-жылдын 02-мартында өткөрүлгөн коомдук угуунун протоколун жана ага тиркелген коомдук угуунун катышуучуларынын талаптарын эске алып, Кыргыз Республикасынын “ Жергиликтүү өз алдынча башкаруу жөнүндө” Мыйзамынын 31-беренесин, Кыргыз Республикасынын “ Жер Кодекси” жөнүндө мыйзамынын 20-беренесин,73-беренесинин 2-бөлүгүн, 74-беренесин Кыргыз Республикасынын “ Жайыттар жөнүндө” мыйзамынын 3-1 беренесинин 3-бөлүгүн, Кыргыз Республикасынын Салык Кодексинин 98-беренесин жетекчиликке алып, Кара-Көл шаардык кеңешинин депутаттарынын III сессиясы

**Токтом кылат:**

1. Кара-Көл шаарынын мэри И.М.Еркеевдин Кара-Көл шаарына караштуу Жазы –Кечүү аймактык башкармалыгынын аймагында цемент заводун курууга жер бөлүп берүү жөнүндө кайрылуусу, “Шамшыкал-ата компани” ЖЧКсынын өкүлдөрүнүн курула турган цемент заводу жөнүндө маалыматтары жана шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясынын билдирүүсү эске алынсын.
2. Кыргыз Республикасынын мыйзамы менен бекитилген ченемдик укуктук актылардын негизинде Кара-Көл шаарынын Жазы-Кечүү аймактык башкармалыгынын карамагындагы “Айыл чарба багытындагы жерлер “ категориясындагы 49,27 га жер тилкесин:

**а) кайрак айдоо жерлер жалпы аянты 16,02 га,**

**анын ичинен: айыл чарбасына жарактуу жерлердин фондусундагы жерлер-6,44 га, бөлүнбөгөн, кайрак айдоо жерлер -9,58 га;**

**б) жайыттар-25,51 га;**

**в) башка жерлер – 7,74 га** “ Өнөр жай, транспорт, байланыш, коргоо жана башка багытындагы жерлер” категориясына которуп берүү ( трансформациялоо) жагы Кыргыз Республикасынын Өкмөтүнөн суралсын.

1. Ушул токтомдун 2-пункту аткарылгандан кийин Кара-Көл шаарынын Жазы –Кечүү аймактык башкармалыгынын аймагында “Шамшыкал –ата компани” ЖЧКсы тарабынан цемент заводун курууга 49 жылга убактылуу пайдаланууга жер берүүгө макулдук берилсин.
2. “Шамшыкал-ата компани” ЖЧКсы менен шаардык мэриянын ортосунда түзүлүүчү келишимге 2017-жылдын 02-мартында өткөн коомдук угууда Кара-Көл шаарынын жана Жазы-Кечүү аймагынын жергиликтүү тургундарынын койгон талаптарын өзгөртпөй киргизүү жана кен байлыктарды сактоо, экологиялык, жер тилкесин рекултивациялоо үчүн каражат топтоо талаптарын, айыл чарба жоготууларынын ордун толтуруу маселелерин Кыргыз Республикасынын тийиштүү мыйзамдарынын чегинде чечүүнү, өндүрүштүк коопсуздук талаптарын бузбоо милдеттерин, 2 жылдык мөөнөттө цемент заводун куруу иштерин “Шамшыкал-ата компани” ЖЧКсына жүктөө жагы, келишимде көрсөтүлгөн мөөнөттө цемент заводу башталбаса, келишимди жокко чыгарып, жерди кайтарып алуу боюнча иш- аракеттерди жүргүзүү Кара-Көл шаарынын мэриясына жана Жазы –Кечүү аймактык башкармалыгына милдеттендирилсин.
3. Кара-Көл шаардык жерге жайгаштыруу жана кыймылсыз мүлккө укуктарды каттоо башкармалыгына жылына түзүлүүчү жер балансына тиешелүү өзгөртүүлөрдү киргизүү жагы жүктөлсүн.
4. Бул токтомдун аткарылышын камсыз кылуу шаардык мэрияга ( И.М.Еркеев), Жазы- Кечүү аймактык башкармалыгына (Ж.О. Кокумбаева ), ал эми көзөмөлгө алуу шаардык кеңештин өндүрүш, курулуш, архитектура, турак-жай, коммуналдык чарба, муниципалдык менчик жана жер маселелери, инвестиция боюнча туруктуу комиссиясына ( А.О.Тайчабаров ) жүктөлсүн.

Кара-Көл шаардык

кенешинин төрагасы: К.А. Уметов